އައިކާ (3) – Esfiya\nތެޅިތެޅި އޮތް ހިތަކާއެކު އައިކާއާއި ލީން ސްކޫލްތެރެއަށް ވަދެގެން ދިޔައިރު ދެމީހުންވެސް އަތުގުޅާލައިގެން ތިބީ ނުތަނަވަސްކަން ކަނޑުވާލެވޭތޯއެވެ. ދެމީހުންވެސް އޮފީސް ތެރެއަށް ވަނުމުގެ ކުރިން ފުންނޭވައެއް ދޫކޮށްލިއެވެ. އެއަށްފަހު ސަލާމް ގޮވާލިއެވެ. އޮފީސް ކައުންޓަރުގައި އިން ލީޒާ، ސަލާމް ބަލައިގަތުމާއެކު އެމީހުން އައީ ނަތީޖާ ބަލައިކަމަށް ބުނެލިއެވެ. ލީޒާ ހިނިތުންވެލަމުން އައިކާއާއި ލީންގެ ނަތީޖާ ހަވާލުކުރިއެވެ. ލީޒާއަށް ޝުކުރު އަދާކުރަމުން ދެމީހުން ސްކޫލުން ނުކުތެވެ. އައިކާއަށް ސްކޫލުން ނުކުމެވެންދެން ކެތްކޮށްލެވުނީ ކިރިޔާއެވެ. ސްކޫލުން ނުކުމެވުމާއެކު އައިކާ ސިޓީ އުރައިން ނަތީޖާ ނަގާ ބަލާލިއެވެ.\n“އަލްޙަމްދު ލިﷲ!! ލީން ބަލާބަލަ.. އަހަރެންނަށް ހުރިހާ އެއްޗަކުން އޭ..” އައިކާ ވީ އުފަލުން ކުޑަކޮށް ފުންމާލާފައި ބުނެލިގޮތުން ހީވަނީ ކުޑަކުއްޖަކަށް ކުޅޭ އެއްޗެއް ލިބުމުން އުޅުނުހެންނެވެ.\n“ކޮންގްރާ އިކާ.. އިކާގެ މަންމަމެން ހާދަ އުފާވާނެޔޭ ދޯ ތިނަތީޖާ ފެނިފަ.. ޔަޤީން މިފަހަރު އިކާއަށް ރާއްޖޭގެ ޓޮޕް ޓެންއިންވެސް ވަނައެއް ލިބޭނެކަން.. އައިމް ސޯ ހެޕީ ފޯރ ޔޫ އިކާ.. ޔޫ ޑިޒާރވް އިޓް..” ލީންވެސް އައިކާގެ އުފަލުގައި ބައިވެރިވީ ޚުދު އޭނާގެ ނަތީޖާއާ ދޭތެރޭވެސް ހިތްހަމަޖެހޭ ހާލުގައެވެ. ލީންވެސް އިނގިރޭސިއާއި ހިސާބު ފިޔަވާ ހުރިހާ މާއްދާއަކުން އޭ ފާސް ހޯދިއެވެ. އިނގިރޭސިއާއި ހިސާބުން ލީންއަށް ލިބުނީ ބީއެކެވެ.\n“ލީންގެ މަންމައާއި ދޮންބެވެސް ކިހާ އުފާވާނެ.. ލީންވެސް ހުރިހާ މާއްދާއަކުން ފާސްވިއެއްނު..” އައިކާވެސް ލީންގެ ކާމިޔާބީއާމެދު އުފާކުރިއެވެ. ލީން އުފާވި ނަމަވެސް އޭނާގެ ބައްޕަ ހުރިނަމަ މިއަދު މިވީ އުފާ ދެގުނަވީހޭ އޭނާގެ ހިތަށްއެރިއެވެ.\nލީންގެ އުމުރުން ނުވަ އަހަރުގައި ރިޔާޒް، ލީނާ ވަރިކޮށްފައި ދިޔަފަހުން އެއީ ލީންއަށްޓަކައި މަރުވެފައިވާ މީހެއްފަދައެވެ. ދަރިންނަށް ޚަރަދު ނުކުރާތީ ޚަރަދު ހޯދީ ކޯޓު މެދުވެރިކޮށެވެ. ސަބަބަކީ ލީނާއަކީ އަޅާލާނެ އެއްވެސް މީހަކު ނެތް ނިކަމެއްޗަކަށްވެފައި، ލީނާގެ ދޮށީ ދަރިފުޅު ޒައިލްއަކީވެސް އޭރު ސްކޫލުގައި ކިޔަވަމުންދިޔަ ކުއްޖަކަށްވާތީ އެކަނިމާއެކަނި ދެކުދީންނަށް ޚަރަދުކުރުމަށް ލީނާގެ ހާލަތު ތަން ނުދިނުމެވެ. ނޫންނަމަ އޭނާ ރިޔާޒްގެ އަތުން އެންމެ ލޯ ލާރިއެއްވެސް ނުހޯދީހެވެ. ޒައިލް ކިޔަވާ ނިމުމާއެކު ރިސޯޓަކުން ވަޒީފާ ހޯދައިގެން ރިސޯޓަށް ދިޔައެވެ. އޭގެފަހުން ލީންގެ ހުރިހާ ޚަރަދެއް ބަލަހައްޓަމުން ދިޔައީ ޒައިލްއެވެ. ލީންގެ އެއްވެސް ޚަރަދެއް ރިޔާޒް ލައްވާ ކުރުވަން އޭނާ ބޭނުންނުވީއެވެ. ލީނާ ކިތަންމެ ވަރަކަށް ވިސްނައިދިނަސް ޒައިލްގެ ހިތްވަނީ ރިޔާޒަށްޓަކައި ކިލަނބުވެފައެވެ.\nފުރަތަމަކޮޅު ލީން އޭނާގެ ބައްޕައާއި ބެހޭގޮތުން ލީނާއާއި ވަރަށް ސުވާލުކުރިއެވެ. ނަމަވެސް ލީނާގެ ފަރާތަކުން މާ އެދެވޭ ޖަވާބެއް އޭނާއަކަށް ނުލިބެއެވެ. ލީނާ ބުނެފައިވަނީ ލީންގެ ބައްޕަ ގަދަވެ ސަލާމަތުން ދުނިޔޭގައި އެބަހުރިކަމަށާއި ކޮންމެވެސް ދުވަހަކުން އިރާދަކުރެއްވިއްޔާ ބައްޕައާ ބައްދަލުވާނެކަމަށެވެ. އިތުރަށް ބައްޕައާއި ބެހޭގޮތުން ސުވާލުނުކުރުމަށްވެސް ލީނާ ވަނީ ލީންއަށް އަމުރުކޮށްފައެވެ. އެހެންކަމުން އޭނާއަކަށް އިތުރަށް އެސުވާލު ކުރާކަށް ނުކެރެއެވެ. އެހެނެއްކަމަކު އޭނާގެ ހިތް އެދެނީ ބައްޕައާއި ބައްދަލުވުމަށެވެ. އޭނާ ހުރީ ގަދަވެ ސަލާމަތުން ދުނިޔޭގައި ހުއްޓާ ބައްޕައާއި ދިމާވާނެކަމުގެ އުއްމީދުގައެވެ. ނަމަވެސް މިހާރު އޭނާގެ އުއްމީދުގެ ހުޅުކޮޅު ނިވެން ކައިރިވެއްޖެއެވެ.\n“ކިހިނެއްވީ؟ އަނެއްކާ ގޯސް އެއްޗެއްތަ މިބުނެވުނީ؟” ލީން ބަހެއްވެސް ނުބުނެ ވިސްނުމަކަށް ގެއްލިފައި ހުރުމުން ލީންގެ އަތުގައި ކުޑަކޮށް ކޮށްޓާލަމުން އައިކާ އަހާލިއެވެ.\n“ނޫން.. މަންމައާއި ދޮންބެ އަދި ފަހަރިވެސް ވަރަށް އުފާވާނެ.. އެކަމު އަހަރެން މި ހިތަށްއަރަނީ މިއަދު ބައްޕަ ހުރިނަމަ އަހަރެން އަދި މިއަށްވުރެ އުފާވީހޭ.. އެކަމަކު ކީއްކުރާނީ؟ އަހަރެންނަކަށް ބައްޕައެއްގެ ލޯބި ލިބުމެއްނެތް.. އަހަރެންގެ އުމުރުން ނުވަ އަހަރުވީ ފަހުން އަދި ބައްޕައެއް ނުދެކެން.. މަންމަވެސް އަހަރެން ބައްޕަގެ ވާހަކަ ދައްކައިފިއްޔާ އަބަދުވެސް ބުނާނީ ބައްޕައާ އަދި ބައްދަލުވާނެޔޭ.. ބައްޕަ ގަދަވެ ސަލާމަތުން ދުނިޔޭގަ އެބަހުއްޓޭ.. އެކަމަކު އަދިވެސް އެބުނާ ދުވަހެއް ނާދޭ.. ހިއެއްނުވޭ ދުވަހަކުވެސް ބައްޕައާ ބައްދަލުވާނެކަމެއް..” ލީންގެ ދެލޮލުން ކަރުނަ ނީރާލިއެވެ. ލީން ދެރަވުމުން އައިކާވެސް ދެރަވިއެވެ.\n“ލީން! ތިހެން ނުވިސްނާ.. ކިތަންމެ ދުރުގަ ހުއްޓަސް މައިންބަފައިން ދަރިންދެކެ ލޯބިވާނެ.. ކޮންމެވެސް މަޖުބޫރެއް އޮތީކަމަށް ވެދާނެ.. އިރާދަކުރެއްވިއްޔާ ވަރަށް އަވަހަށް ލީންއަށް ލީންގެ ބައްޕަ ފެންނާނެ.. ނުރޮއި..” އައިކާ ލީންގެ ދެލޯ ފޮހެލައިދެމުން ލީންއަށް ހިތްވަރުދީ ވިސްނައިދިނެވެ.\n“އިކާ! ތިއެއްނޫނޭ.. ސަޅި އައިޑިއާއެއް ދެންތަ؟” ކުއްލިއަކަށް ޚިޔާލެއް އައިސްގެން ލީން އެހެން ބުނެލުމުން އައިކާ ބޯޖަހާލިއެވެ. ލީން ހަދަންވީ ގޮތް ކިޔައިދިނުމުން އައިކާއަށް އެގޮތް ވަރަށް ކަމުދިޔައެވެ. އެހެންކަމުން އޭނާ ލީންއާ އަތާއަތް ޖަހާލާފައި ހިނގައިގަތެވެ. ދެމީހުން އެކުގައި ގޮސް މާޒްމެން ގެ ހުންނަ މަގާއި ހިސާބުން ލީން ދިޔައީ އޭނާގެ ގެއަށެވެ. އައިކާ ކުޑަކޮށް ވިސްނާލަން ހުރެފައި ގެއަށް ދާން ހިނގައިގަތެވެ.\nއައިކާ ގެއަށް ވަންނަން ދިމާކޮށްލި ވަގުތު ގޯތިތެރޭގައި ހުރި އުނދޯލިގޭގައި މަންމައާއި ބައްޕަގެ އިތުރުން އޭނާގެ ދެ ކޮއްކޮ ތިބިތަން ފެނުނެވެ. ޕްލޭންއާ އެއްގޮތަށް ހުރިހާ ކަމެއް ދިއުމަށް ހިތާހިތުން ދުޢާކުރަމުން އައިކާ އެތެރެއަށް ވަނީ އިސްދަށަށް ޖަހައިގެންނެވެ. ހިތާމައިން ފޯވެފައިވާ މީހެއް ފަދައިންނެވެ. ނަމަވެސް އަސްލު ނަތީޖާ ފެނުމުން މަންމަމެންނަށް ވާނެގޮތް ހިތަށްއަރާފައި އޭނާ ހުރީ އެތެރެއިން ހީލަހީލައެވެ. އައިކާ އިސްޖަހައިގެން މަޑު ހިނގުމެއްގައި ގޮސް ގެއަށް ވަންނަނިކޮށް އޭނާގެ ބައްޕަ ނާޒިމް ގޮވާލިއެވެ. އެއާއެކު އޭނާގެ ހިތް ތެޅިގަތީ ވަކިވަރެއް ބަލާފައެއް ނޫނެވެ. އޭނާއާއި ލީންގެ ޕްލޭން ފެއިލް ވެދާނެތީއެވެ.\n“ދަރިފުޅާ! ކޮބާ ނަތީޖާ ކިހިނެއް ވަނީ؟ ރަނގަޅު ދޯ؟” ނާޒިމްގެ އަޑަށް އައިކާ ލޮލުގެ ހިމަކޮޅުން ސަނާއަށް ބަލާލިއެވެ. އައިކާގެ މޫނުމަތި މިލާފައިވާތަން ފެނި ސަނާ އިނީ ނަތީޖާ ގޯސްކަމަށް ޔަޤީންކޮށްގެންނެވެ. ކަރު އެލުވާލައިގެން އިންގޮތުން އައިކާއާމެދު އޭނާ ކުރި ހުރިހާ އުއްމީދެއް ފެނަށް ދިޔަފަދައެވެ. އައިކާ އިސްއުފުލާވެސްނުލާ އިނދެ ނަތީޖާ ދިއްކޮށްލިއެވެ. ނާޒިމް ނަތީޖާ ބަލާލުމާއެކު ތެދުވެ ކުއްލިއަކަށް އައިކާގެ ކަންފަތުގައި ހިފިއެވެ. އައިކާއަށް ކުޑަކޮށް ތަދުވެގެން އަނގައިން އަޑެއް ލައްވާލެވުނެވެ. އެއާއެކު ސިހުން ލިބުނުވަރުން ސަނާއަށްވެސް ފުންމައިގެން އުނދޯލިން ތެދުވެވުނެވެ. އޭނާގެ ދެކޮއްކޮވެސް ބިރުން ތިބެ އުނދޯލިން ތެދުވިގޮތްވެސް ނޭނގުނެވެ.\n“ނާޒިމް! ދޫކުރޭ! ތިހެން ނުހަދާ..” ސަނާ ނާޒިމްގެ އަތުގައި ހިފަމުން އެހެން ބުނެލިއެވެ.\n“ސަނާ! މީ ވަރަށް ލާނެތް ކުއްޖެއް.. ބަލާބަލަ މި..” ނާޒިމް އެހެން ބުނަމުން އައިކާގެ ކަންފަތުން ދޫކޮށްލާފައި ނަތީޖާ ސަނާއަށް ދިއްކޮށްލިއެވެ. ނަތީޖާ ބަލާލާފައި ސަނާ އައިކާއަށް ބަލާލީ ޤަބޫލުނުކުރެވިފައެވެ. އައިކާ އެހާބޮޑު ޑްރާމާއެއް ކުޅެލަފާނެކަމަށް އޭނާއަށް ޤަބޫލުނުކުރެވުނީއެވެ. އައިކާ މަޑުމަޑުން ދެއަތް ނަގާ ދެކަންފަތު ފޫޅުގައި ހިފާލީ ސޮރީއޭ ބުނާފަދަ ގޮތަކަށެވެ. އެއާއެކު ބޯހޫރުވާލާފައި އަވަހަށް އެއްޗެހި ބަދަލުކުރަން ދާށޭ ކިޔާފައި ސަނާ އަނެއްކާވެސް އުނދޯލީގައި އިށީނެވެ.\n“އަހަރެން އަސްލުވެސް ވަރަށް ބިރުގަތް ނާޒިމް އެމަންޖެއަށް ކަމެއް ކޮށްފާނެތީ.. ނޭނގޭނެއެއްނު.. ތިހިރީ ވިއްޔަ ހެދިގޮތް.. އެމަންޖެވެސް އެހެރީ ކޮށްލާ ކަންތައް.. އަހަރެން ހީކުރީ ހަމަ ނަތީޖާ ގޯހީ ކަމަށޭ.. އެހެންވެ ވަރަށް ދެރަވެފަ ހުރީ.. އެމަންޖެ އެހާ މަސައްކަތް ކުރިއިރުވެސް ފާސްނުވީ ކަމަށް ހީކޮށް..” ސަނާ އުނދޯލީގައި އިނދެ ފޯއް ކޮށަމުން ވާހަކަދެއްކިއެވެ. އޭނާއަކީ ފޯއް ކޮށާ ޕެކެޓްކޮށްފައި ފިހާރައަށް ވިއްކަންލާ މީހެކެވެ. އަނެއްކޮޅުން ރަށުގައި ހުންނަ ހޮޓާތަކަށް ކޮންމެ ދުވަހަކުވެސް ގިނަ އަދަދެއްގެ ފޯއް ޕެކެޓް ގަންނާތީ އޭނާއަށް އެކަމުން ރަނގަޅު އާމްދަނީއެއް ލިބެއެވެ.\n“ހެހެހެ.. ސަނާ ދައްކާ ވާހަކަ.. ފާސްނުވިޔަސް އަހަރެން އެމަންޖެއަކަށް އަނިޔާއެއް ނުކުރާނެއެއްނު.. އެހެންނޫނަސް އަހަރެންނަށް ޔަޤީންކަން އޮތް އަހަރެމެންގެ އައިކާ އަންނާނީ އަހަރެމެން ފަޚުރުވެރިވާ ކަހަލަ ނަތީޖާއެއް ހިފައިގެންކަން.. އަހަރެން އެހެން ހެދީ ސަނާ ކުޑަކޮށް ބިރުގަންނަވާލަންވެގެން.. އައިކާއެއްނު އަހަރެމެންގެ ހުރިހާވެސް އުއްމީދަކީ.. އަހަރެމެންގެ މިތިބަ ދެކުދިންނަށްވެސް ރަނގަޅު މުސްތަޤުބަލެއް ހޯދައިދޭން އަހަރެމެންނަށް އެހީތެރިވެދޭން ހުރީވެސް ހަމަ އައިކާއެއްނު..” ނާޒިމްގެ ވާހަކަ އަޑުއަހާފައި ސަނާ ބޯހޫރާލީ ތީ ހަމަ އެއްވަރުގެ ދެމީހުންނޭ ބުނަމުންނެވެ.\n“ޔޫޝައު!! ކޮބާތަ އެއްކަލަ ކުއްޖާ؟” ލިހާމް ދިމާކޮށްލިއެވެ.\n“އޭނަވެސް އުޅޭނެއެއްނު..” ޔޫޝައުގެ އެ ފަރުވާކުޑަ ޖަވާބު ލިހާމްއަކަށް ކަމަކުނުދިޔައެވެ. އޭނާ ބޭނުންވީ ޔޫޝައު ލައްވާ އެވާހަކަ ދައްކުވާށެވެ.\n“މިބުނީ އެކަމަށް އަލިމަގެއް ފެނިއްޖެހޭ..” ލިހާމް އަނެއްކާވެސް އަހާލިއެވެ.\n“އަހަރެން އަދި ނޫޅެމެއްނު އެކަމަކާ..” ޔޫޝައު މިފަހަރުވެސް އެކަމާ އެހާ ގަޔާވިކަމަކަށް ލިހާމްއަކަށް ނުފެނުނެވެ. ނަމަވެސް އޭނާ އެހާ ފަސޭހައިން ހަތިޔާރު ބަހައްޓާކަށް ބޭނުމެއްނުވިއެވެ. އޭނާ ބޭނުންވީ ޔޫޝައު އެކަމާއިމެދު ސީރިއަސްކުރުވާށެވެ.\n“ތިހެން އުޅެން ހަދައިގެން ތެޔޮނާށި ކާޅު ޖަހައިގެންފާނެ.. އޭރުން ހުންނާނީ އައިކާ ލިބިފަ..” ލިހާމް ބުނެލިއެވެ.\n“ސާބަހޭ ލިހޭ.. އެހާ އަވަސް އަރުވާލައިގެން އުޅުނީމަ ކާމިޔާބެއް ނުލިބޭނެ..” ޔޫޝައުވެސް ސީރިއަސްވިއެވެ.\n“އަހަރެން އެހެން މިބުނީ މަންމަމެން ގޭ ކުރިމަތީ އެހުންނަނީނު ފިހާރައެއް.. އެފިހާރައިގަ އުޅެއެއްނު މާޒް.. އޭނައަކީ އައިކާއާހެދި މޮޔަވެފަ ހުންނަ މީހެއް.. އޭނަ އައިކާ ބުނެފިއްޔާ ކަނޑަށްވެސް އެރިފާނެ.. ގުއިވެސް ކައިފާނެ.. އޭނަ އައިކާގެ ހިތް އަތުލުމުގެ ކުރިން ތިކަން ނުވެއްޖެއްޔާ ޔޫޝައުއަކަށް ތިކަމެއް ނުވާނެ.. އެހެންވެގެން މިބުނީ..” ލިހާމް ވަރަށް ސީރިއަސްވެފައި ބުނެލިއެވެ. މާޒްގެ ކާފަ ދޮންތުއްތުއަކީ ކުރީގައި ސިހުރު ހަދާ އުޅުނު މީހަކަށްވުމުން މާޒްގެ އާއިލާއާ ގިނަ ބަޔަކު ވަނީ މައްސަލަ ޖެހިފައެވެ. ދޮންތުއްތު ނިޔާވުމާއެކު ގިނަ ބަޔަކު މާޒްގެ އާއިލާއަށް ހިތްހެޔޮކުރިއެވެ. ނަމަވެސް ލިހާމްގެ އާއިލާ ވެފައިވަނީ ތާއަބަދު މާޒްގެ އާއިލާއަށް ނަފުރަތުކުރާ ބަޔަކަށެވެ. އެކަމުގެ ސަބަބަކަށްވަނީ ލިހާމްގެ ބޮޑުދައިތަ ނަޒީރާއެވެ. ނަޒީރާގެ ކައިވެނި ރޫޅުނީ ދޮންތުއްތު ހެދި ސިހުރެއްގައެވެ. ދޮންތުއްތު ލައްވާ އެކަން ކުރުވީ އޭރު ނަޒީރާގެ ފަހަތުން އުޅުނު އާމިރުއެވެ.\n“ސަނާއްތާ! އައިކާ ގާތު ބުނެދެއްޗޭ މިރޭ އަށްގަޑި ބައިހާއިރު އަހަރެމެން ގެއަށް އައިސްދޭން..” މާޒް އައިކާމެންގޭ މަގުން ދަމުން އުނދޯލީގައި އިން ސަނާ ފެނިގެން ބުނެލިއެވެ.\n“އާނ ބުނާނަން.. އެއީ ކޮންކަމަކު؟” ސަނާ ހިނިތުންވެލަމުން އަހާލިއެވެ. ސަނާ އެހެން ބުނެލުމުން މާޒް އެތެރެއަށް ވަނެވެ. އަދި ގޮސް ސަނާގެ ގާތުގައި އިށީނދެލިއެވެ. އަދި އައިކާގެ އެއްވެސް ހިލަމެއްވޭތޯ ބަލާލިއެވެ.\n“މިއުޅެނީ އައިކާއަށް ސަޕްރައިޒް ޕާޓީއެއް ދޭންވެގެން.. އެހާ ރަނގަޅު ނަތީޖާއެއް ހޯދީމަ..” މާޒް ސިއްރެއް ބުނާފަދައިން މަޑުމަޑުން ބުނެލިއެވެ.\n“އެހެންތަ؟ އާނ.. ކޮންމެހެން ހަދާފަވެސް އައިކާ ފޮނުވާނަން..” ސަނާ މާޒްއަށް ކުރާ އިތުބާރަކުން އެއްވެސް ޝަރުތަކާނުލާ އެއްބަސްވިއެވެ. މާޒްއަކީ އޭނާގެ ދަނބިދަރިއަކަށް ވުމަށް ހިތްއެދޭފަދަ ކުއްޖެކެވެ. އައިކާއާ އެންމެ އެކަށޭނެ ކުއްޖާގެ ގޮތުގައި ސަނާއާއި ނާޒިމް ނިންމާފައިވާ ކުއްޖާއެވެ. ނަމަވެސް އައިކާގެ ހަޔާތަށް ގެންނާނެ ކުއްޖަކު ނިންމުމުގެ ފުރިހަމަ އިޚްތިޔާރު އެމީހުން ވަނީ އައިކާއަށް ދޭން ނިންމާފައެވެ. އަދި އައިކާ ހޮވާ ކުއްޖަކީ ރަނގަޅު ކުއްޖެއްކަމުގައިވާނަމަ އެކަމާ ހިތުން ރުހުމުން އެމީހުން ޤަބޫލުވާނެއެވެ. ނޫންނަމަ އެމީހުން ދައްކާ މީހަކާ އައިކާއަށް ޖެހޭނީ އިންނާށެވެ. އެމީހަކަށް ވާނީ މާޒް ނޫން ދެވަނަ މީހެއް ނޫނެވެ. މާޒް ދިޔަތަނާހެން އައިކާ ގޭތެރެއިން ނުކުތެވެ.\n“ދަރިފުޅާ! މިރޭ އަށްގަޑި ބައިހާއިރަށް މާޒްމެން ގެއަށް ދައްޗޯ މާޒް ބުނީ.. ވަރަށް މުހިންމު ކަމަކުއޭ ބުނީ..” ސަނާ އަސްލު ސަބަބު އޮޅުވާލަމުން ބުނެލިއެވެ.\n“އެހެންތަ؟ އެއީ އަނެއްކާ ކޮންކަމަކުބާ؟” ސަނާގެ ގާތުގައި އިށީންނަމުން އައިކާ އަހާލިއެވެ.\n“ނޭނގެ.. ދަރިފުޅު ދައްޗޭ.. އޭރުން އެނގިދާނެތާ ކީއްކުރަންކަމެއްވެސް..” ސަނާ އެހެން ބުނެލުމުން އައިކާ ބޯޖަހާލިއެވެ. ނަމަވެސް މާޒް އެއުޅެނީ އަނެއްކާވެސް އޭނާގެ ލޯތްބަށް އެދެންނޭ ހިތަށްއެރުމުން އޭނާގެ ހިތް ނުތަނަވަސްވިއެވެ. އެކަމަކު ދާން އެއްބަސްވެސް ވެވިއްޖެއެވެ. އެހެންނޫނަސް ނުގޮސްފިނަމަ މަންމަގެ ސުވާލުތައް ކުރިމަތިވާނެކަން އެނގެއެވެ. އޭނާއާއި މާޒްގެ ދެމެދުގައި ހިނގި އެއްވެސް ކަމެއް މަންމައަށް އެނގޭކަށް އައިކާ ބޭނުމެއްނުވެއެވެ. އޭނާ ދާން އެއްބަސްވީ އެންމެ ބޮޑު ސަބަބަކީވެސް އެއީއެވެ.\nއަށްގަޑި ފަނަރަ ވީއިރު އައިކާ ހުރީ މާޒްގެ ގެއަށް ދިއުމަށް ތައްޔާރުވެގެންނެވެ. އޭނާ ގެއިން ނުކުންނަމުން ސަނާއަށް ގޮވާލާފައި ދަނީކަމުގައި ބުނެ ދާން ހިނގައިގަތެވެ. ބަރާބަރު އަށްގަޑި ފަންސަވީސްވީއިރު އައިކާ ހުރީ މާޒްގެ ގޭ ދޮރުމަތީގައެވެ. އެތެރެއަށް ވަންނަން އުޅެނިކޮށް އައިކާއަށް ހުއްޓެވުނީ ފަހަތުން އޭނާގެ ނަމުން މީހަކު ގޮވާލީމައެވެ. ދަންނަ އަޑެއްހެން ހީވެގެން ބަލާލިއިރު ޔޫޝައު ހުރިތަން ފެނުމުން އައިކާގެ މެއަށް ފިނިވެގެން ދިޔައެވެ.\n“ކުޑަ ވަގުތުކޮޅެއް ދެވިދާނެތަ؟ ކުޑަ ވާހަކައެއް ދައްކާލަންވެގެން..” ޔޫޝައު އެހެން ބުނެލުމުން އައިކާ އަތުގައި އޮތް ގަޑިއަށް ބަލާލިއެވެ. އަށްގަޑި ބައިވާން ހުރީ އެންމެ މިނެޓެކެވެ. ޔޫޝައު އޭނާއާ ދައްކަން އޮންނާނީ ކޮން ވާހަކައެއްބާއޭ އައިކާގެ ހިތަށްއެރިއެވެ.\n“މިވަގުތު މަޑުކުރެވޭކަށް ނެތް.. ގަޑި ޖެހެނީ.. އަހަރެން އަބަދުވެސް ގަޑިއަށް ސަމާލުކަންދެން..” އެހެން ބުނެފައި މަޑުކޮށްލުމެއްވެސްނެތި އައިކާ އެތެރެއަށް ވަނެވެ. އައިކާ އެތެރެއަށް ވަތްތަން ފެނިފައި ޔޫޝައުއަށް މޫނު ކުނިކޮށްލެވުނެވެ. ލިހާމް ބުނިހެން މިއީ އާދައިގެ ކުއްޖެއް ނޫނެވެ. އައިކާއަކީ އޭނާގެ އެދުމަކަށް ފުރަގަސްދިން ފުރަތަމަ ކުއްޖާއެވެ. އަންހެންކުދިންތައް އޭނާގެ ފަހަތުން ދުވަނީ މަށަށް މަށަށް ކިޔަމުންނެވެ. އޭނާއަށްޓަކައި ފިދާވެއެވެ. ނަމަވެސް އައިކާ މުޅިން ތަފާތެވެ.\nއެތެރެއަށް ވަތްއިރު އާދަޔާ ޚިލާފަށް އެގޭގައި މީހުން ގިނަކަން އައިކާއަށް ފާހަގަކުރެވުނެވެ. ވެގެން މިއުޅެނީ ކިހިނެއްބާއެވެ. އައިކާގެ ހިތް ނުބައި ގޮތަކަށް ތެޅިލީ މީހަކަށް ކަމެއްވީބާއޭ ހިތަށްއެރުމުންނެވެ. އޭނާ އަވަސްއަވަހަށް ގޮސް ސިޓިންގރޫމު ދޮރުމައްޗަށް އެރުމާއެކު ދެލޯ ބޮޑުވެފައި ބަލަން ހުރެވުނީ ފާރުގައި ބޮޑު އަކުރުން ލިޔެފައިވާ އިބާރާތްކޮޅު ފެނިފައެވެ. ރަތްކުލައިގެ ވިދާ ކަރުދާހުން “ކޮންގްރޭޓިއުލޭޝަންސް އައިކާ” ޖަހާލާފައިވާތަން ފެނުމުން އޭނާއަށް ފުންނޭވައެއް ދޫކޮށްލެވުނީ ގޯހެއް ހިނގައިގެން އުޅެނީ ނޫންކަން އެނގުމުންނެވެ.\n“ހޭއި އިކާ.. ކޮންގްރޭޓްސް..” އައިކާގެ ކުރިމަތީ ހުއްޓެމުން ހިނިތުންވެލާފައި މާޒް ބުނެލިއެވެ.\n“ދެން ތިތާ ހައިރާންވެފަ ނުހުރެ އާދެބަލަ އެތެރެއަށް..” އައިކާގެ އަތުގައި ހިފައިގެން މާޒް ދިޔައީ ބަދިގެއަށެވެ. އޭރު އެތާނގައި މާޒްގެ ބައްޕަ މަންސޫރުއާއި މަންމަ ރަމްޒިއްޔާ ތިއްބެވެ.\n“އަނހާ އައިކާ.. ތި އައީދޯ؟ އަވަހަށް އިށީނދޭ..” ރަމްޒިއްޔާ ހިނިތުންވެލަމުން އައިކާ އިށީންނަން ތަން ދެއްކިއެވެ. އުފާވެރި ވަގުތުކޮޅެއް ހޭދަކޮށްލާފައި އައިކާ ގެއަށް ދާން ބޭނުންކަމަށް ބުނުމުން މަންސޫރު މާޒް ގާތުގައި އައިކާ ގެއަށް ލާން ދިއުމަށް ބުންޏެވެ. ދެކޮޅު ހަދަން ބޭނުންވިޔަސް އައިކާއަކަށް އެހިތްވަރެއް ނުލިބުނެވެ. ބަދިގެއިން ނުކުމެގެން މާޒް މިސްރާބުޖެހީ އޭނާގެ ކޮޓަރިއަށެވެ.\n“އިކާ! އިހަށް އާދެބަލަ.. އިކާއާ ހަވާލުކޮށްލަން ޖެހޭ އެއްޗެއް އެބައޮތް..” މާޒް އެހެން ބުނެލުމުން އައިކާ ޖެހިލުންވެހުރެ ކޮޓަރިއަށް ވަނެވެ. މާޒް ދޮރު ލައްޕާލައްޗޭ ބުނުމުން އައިކާ އިތުރަށް ޖެހިލުންވިއެވެ. މާޒްއަށް އެކަން ނަގައިގަނެވުމުން ވަރަށް ދެރަވިއެވެ. އޭނާ އައިކާ އެގެނައީ ނުބައި ކަމެއް ކުރާކަށް ނޫނެވެ. އައިކާއަށް އޭނާ ދޭންވެގެން ގަނެ އެތައް ދުވަހެއްވަންދެން ރައްކާކޮށްފައިވާ ހަދިޔާއެއް ރައްދުކޮށްދޭށެވެ.\n“އިކާ ކީއްވެ އަހަރެންދެކެ ތިހާ ބިރުގަންނަނީ؟ މިހުރިހާ ދުވަހު އެއްކޮށް އުޅުނުއިރުވެސް އިކާއަށް އަހަރެންނަށް ޓްރަސްޓް ނުކުރެވެނީތަ؟” މާޒް ދެރަވެފައި ބުނެލިއެވެ. އައިކާ އިސްދަށަށް ޖަހާލީ ބުނާނެ އެއްޗެއް ނޭނގުމުންނެވެ. އޭނާއަށް އަމިއްލަ ނަފްސު ކުށްވެރިކުރެވުނީ މާޒްއާމެދު ކުށްހީއެއް ކުރެވުމުންނެވެ.\n“އަން.. މީ އަހަރެން އައިކާއަށް ދޭންވެގެން ގަނެފަ އޮތް އެއްޗެއް.. މި ދޭންވެގެން މިގެނައީ..” މާޒް ޕާރުސަލެއް ދިއްކޮށްލަމުން ބުނެލިއެވެ.\n“ކަނޑާފަ ބަލާލަބަލަ.. އަހަރެން ވަރަށް އެދެން އިކާ ތި އަނބުރާ އަހަރެންނަށް ރައްދުނުކުރުން..” މާޒް އެހެން ބުނެލުމުން އައިކާ އެނދުގައި އިށީނދެ ޕާރުސަލް ކަނޑާލިއެވެ. އެއާއެކު އޭނާގެ ދެލޯ ބޮޑުވެގެން ދިޔައީ އޭގައިވާ ސެމްސަންގ ގެލެކްސީ ބްރޭންޑްގެ ފޯނު ފެނުމުންނެވެ. މާޒް އޭނާއަށް އެހާ އަގުބޮޑު އެއްޗެއް ދިނުމުން އޭނާއަށް ކުޑަކޮށް ލަދުވެތިކަމެއް އިހުސާސްކުރެވުނެވެ. ދެހާސް ރުފިޔާއަކީ މާޒްމެން ކަހަލަ މުއްސަނދިންނަށް މާބޮޑު އެއްޗަކަށް ނުވިނަމަވެސް އައިކާއަށް އެވީ ވަރަށް ބޮޑު އެއްޗަކަށެވެ. އެހެންކަމުން އެހާ އަގުބޮޑު އެއްޗެއް ޤަބޫލުކުރަން އޭނާ ފަސްޖެހުނެވެ.\n“އެއީ އެއްވެސް ކަމެއްނޫން..” އައިކާގެ ޖުމްލަ މެދުކަނޑާލަމުން މާޒް ބުނެލިއެވެ.\n“އެކަމަކު އަހަރެން މި ޤަބޫލުކުރާނީ ކިހިނެއް؟” އައިކާ ކުޑަކޮށް ޖެހިލުންވެފައި އިނދެ އަހާލިއެވެ.\n“އައިކާދެކެ ލޯބިވާ މީހަކު ދިން ކުޑަކުޑަ ހަދިޔާއެކޭ ހީކުރިޔަސް ނޫނީ ހެޔޮއެދޭ އެކުވެރިއެއް ދިން ހަދިޔާއެކޭ ހީކުރިޔަސް އެންމެ ރަނގަޅު..” މާޒް އެހެން ބުނެލުމުން އައިކާއަށް އިސްޖަހާލެވުނެވެ. މާޒް އޭނާދެކެ ހަމަ އެހާ ލޯބިވަނީ ހެއްޔެވެ؟ ނޫނީ ފައިސާގެ ދަޅަ ދައްކައިގެން އޭނާ ހައްލާލަން މަސައްކަތް ކުރަނީބާއެވެ. ކޮންމެ ނިޔަތެއްގައި ދިން އެއްޗަކަށް ވީނަމަވެސް މާޒް ދިން އެއްޗަކަށްވީތީ އޭނާއަށް އެ އަނބުރާ ރައްދުކުރާކަށް ނުކެރުނެވެ. މާޒްދެކެ ލޯބިނުވިޔަސް މާޒްގެ ހެޔޮކަން އޭނާ އަބަދުވެސް ހަނދާންކުރާނެއެވެ.\n“ދެން ހިނގާ ގެއަށްދާން.. މިހާރު ސަނާއްތަ އިންނާނެ އިކާގެ ނުގޮސްގެން ކަންބޮޑުވެފަ..” މާޒް އެހެން ބުނެލުމުން އައިކާވެސް ހީލަމުން ތެދުވެ ދާން ހިނގައިގަތެވެ. ގެއަށް ދެވެންދެންވެސް ދެމީހުންގެ މެދުގައި އެއްވެސް ވާހަކައެއް ނުދެކެވެއެވެ. ހިމޭންކަމުގައި ގޮސް އައިކާ ގެއަށްލާފައި މާޒް ގެއަށް އައީ އައިކާއަށް ރޭގަނޑުގެ ސަލާމްކޮށްލާފައެވެ. ލޯބިވާ ވާހަކަ ބުނަން ބޭނުންވިޔަސް އޭނާއަކަށް އެވާހަކަ ބުނާކަށް ނުކެރުނެވެ. އޭނާ އެވާހަކަ ބުނުމުން އައިކާ އޭނާ ދިން ހަދިޔާވެސް ޤަބޫލު ނުކޮށްފާނެޔޭ ހީވީއެވެ. އަނެއްކޮޅުން އޭނާއާ އޮތް އެކުވެރިކަންވެސް ކަނޑާލަފާނެތީ ޖެހިލުންވެސްވީއެވެ.\nއެރޭ އައިކާއަށް އަނެއްކާވެސް ޔޫޝައުގެ ޚިޔާލުތައް މާބޮޑަށް އުނދަގޫކުރަން ފެށިއެވެ. ޔޫޝައު އަނެއްކާ އޭނާ ގާތުގައި ދައްކަން އެއުޅެނީ ކޮން ވާހަކައެއްބާއޭ އޭނާގެ ހިތަށްއަރަނީއެވެ. ޔޫޝައު އޭނާއާ ދައްކަން އޮންނާނީވެސް ކޮން ވާހަކައެއް ހެއްޔެވެ؟ މިފަދަ ޚިޔާލުތަކެއްގައި އޮއްވާ އައިކާއަށް ނިދުނު އިރެއްވެސް ނޭނގުނެވެ. ދެން އޭނާއަށް ހޭލެވުނީ ފަތިސް ނަމާދު ބަންޤީގެ އަޑަށެވެ. އެއާއެކު އޭނާ ތެދުވެ ފެންވަރާލައި ވުޟޫކޮށްލައިގެން ނުކުމެ ނަމާދުކޮށްލިއެވެ. ރަނގަޅަށް ނިދި ނުލިބުމުގެ ސަބަބުން އައިކާގެ ބޮލުގައި ރިއްސަމުން ދިޔައީތީ އޭނާ ބޭސް ކައިގެން އޮށޯވެލީ ނިދާލާށެވެ. ބޮލަށް ބަރުވެފައިވުމާއެކު ބޭހުގެ އަސަރު ކުރުމުން ދާދި ފަސޭހައިން އޭނާއަށް ނިދިއްޖެއެވެ.\nއައިކާއަށް ހޭލެވުނީ ހެނދުނު ހަތެއް ޖަހަނިކޮށެވެ. އޭނާ އަވަސްއަވަހަށް ތެދުވެ ފެންވަރާލައިގެން ބޭރަށް ނުކުތެވެ. އޭރު އޭނާގެ މަންމަ ސަނާ އުޅެނީ ސައި ހަދާށެވެ.\n“ދަރިފުޅު މިއަދު ހާދަ ލަހަކުން ހޭލި ދުވަހެއް.. މަންމަ ދެތިން ފަހަރު ގޮވާވެސްލީމޭ.. އެކަމު މާ ގަދައަކަށް ވިއްޔަ ނިދާފަ އޮތީ.. ރޭގަ ނުނިދާތަ ހުރީ؟” ސަނާ ކޮށްލި ސުވާލުން އައިކާ ކުޑަކޮށް ސިހޭގޮތްވިއެވެ.\n“ނޫން.. ފަތިސް ނަމާދަށް ހޭލެވުނުއިރު މާބޮޑަށް ބޮލުގަ ރިއްސާތީ ނަމާދުކޮށްލައިގެން ބޭސް ކައިގެން ނިދާލީ..” އައިކާ ޖަވާބުދިނެވެ.\n“ދަރިފުޅު ދޭބަލަ މަގުމަތި ކުނިކަހާލަދޭން.. މިހާރު މިމަގު ހުރިހާ ގެތަކެއްގެ މަގުފަޅި ކަހައިފި.. މަންމަ މިއުޅެނީ އަނެއްކާވެސް އުނަގަނޑުގަ ރިއްސާވަރުން ގުދުވެލަންވެސް ނުކެރިގެން..” އުނަގަނޑުގައި އަތް ވިއްދާލަމުން ސަނާ ބުނެލިއެވެ. އެއީ ތޭރަ ވަރަކަށް އަހަރު ކުރިން އެއްފަހަރަކު އައިކާ ގޮވައިގެން މާލެ ގޮސް އުޅުނު އުޅުމުގައި ސިޑިން ވެއްޓި ސިޑީގެ ދާރައިގައި ޖެހިގެންވީ ތަދެކެވެ. ޑޮކްޓަރަށް ދެއްކުމުން އެއްވެސް ގެއްލުމެއް ލިބިފައި ނެތްކަމަށް ބުނިނަމަވެސް ދޭތެރެ ދޭތެރެއިން އޭނާ އުނގަނޑުގައި ރިއްސާތީ އުޅެއެވެ.\n“މަންމަ ދެން މާލެ ދާންވީނު ޑޮކްޓަރަށް ދައްކާލަން.. ތިހެން ވާ ތަދުތައް ރަނގަޅުނުވެ ގިނަދުވަސް ވުމަކީ މައްސަލައެކޭ..” އައިކާ ވަރަށް ވިސްނޭ މީހަކުފަދައިން ބުނެލިއެވެ.\n“ދަރިފުޅާ! މިހާރު ކިހާ ބޭހެއް ކުރެވިއްޖެ މިކަމަށް.. ވަގުތީ ހައްލެއް ލިބުނަސް ދާއިމީ ހައްލެއް ނުލިބެއެއްނު.. ޑޮކްޓަރަށް ދައްކާއިރަށް ބުނޭ އެއްވެސް މައްސަލައެއް ނެތޭ.. ޖެހުނު ގޮތަކުން ތަދުވެފަ ހުރީއޭ.. ދެން ކިހިނެއް ހެދޭނީ؟ ދިވެހިބޭސް ކަންނޭނގެ ކުރަންވީ..” ސަނާ އެހެން ބުނެލުމުން އައިކާ އެކަމާ އެއްބަސްވުމުގެ ގޮތުން ބޯޖަހާލުމަށްފަހު އިލޮށިފަތި ހިފައިގެން ބޭރަށް ނުކުތީ މަގުމައްޗާއި ގޯތިތެރެ ކުނިކަހާލާށެވެ.\nގޯތިތެރޭގައި ހުރި ބޮޑު ހިރުނދު ގަހުން ފަތް ވެރޭލެއް ގިނަކަމުން ގޯތިތެރެ ނުލާހިކު އަވަހަށް ހަޑިވެއެވެ. އެހެންކަމުން އައިކާ ފުރަތަމަ ނުކުތީ ގޯތިތެރެ ކުނިކަހާލާށެވެ. ގޯތިތެރެ ކުނިކަހާ ނިންމާލާފައި ކުނިކޮޅު ނަގާފައި މަގުމައްޗަށް ނުކުމެ ކުނިކަހަން ފެށިއެވެ.\nފެންވަރާ ތާޒާވެލައިގެން ޔޫޝައު ދިޔައީ ލިހާމްމެން ގެއަށްދާށެވެ. ހެޑްސެޓް ގުޅާލައި، ފޯނުން ލޯބީގެ ލަވައެއް ޖަހާލައިގެން އާދައިގެ ހިނގުމެއްގައި ޔޫޝައު ގޮސް އައިކާމެންގޭ މަގަށް ލަނބާލިއެވެ. ލަވައާއި އެއްވަރަށް ތުންތަޅުވަމުން ދިޔަ ޔޫޝައުއަށް ހުއްޓެވުނީ ގޭ މަގުފަޅި ކުނިކަހަން އޮތް އައިކާ ފެނިފައެވެ. ކޮންމެ ދުވަހަކު އެމަގުން ހައެއްކަ ބުރު ޖަހާއިރުވެސް އެއީ އައިކާމެން ގެ ހުންނަ މަގުކަމެއް އޭނާއަށް އެނގިފައެއް ނުވެއެވެ. ގުދަށް އޮތްއިރު ހެދުމުގެ މޭމަތިން ތަންކޮޅެއް ބޮޑަށް ދުރުވެލާފައިވާތަން ފެނުމުން އޭނާއަށް ބޭއިޚްތިޔާރުގައި ރަނގަޅަށް ބަލާލެވުނެވެ. އޭނާއަށް އައިކާއަށް ބަލަން ހުރެވުނީ ދަހިވެތި ނަޒަރަކުންނެވެ. ފަރިތަކަމާއެކު ކުނިކަހަން އޮތް އައިކާއަށް ޔޫޝައު ފެނުނީ އިރުގަނޑެއް ފަހުންނެވެ. ޔޫޝައުގެ ނަޒަރު ހުރިގޮތުން ޔޫޝައުގެ ހިތުގައި އޮތީ ކޮން އެއްޗެއްކަން އައިކާއަށް އެނގުނުފަދައެވެ. އަވަސްއަވަހަށް ތެދުވެ ހިންދެމިލައި ހެދުން ރީތިކޮށްލިއިރު އޭނާގެ މޫނުމަތީގައިވަނީ ލަދުވެތިކަމެވެ. އޭނާއަށް ލެވިފައި ހުރީ ތަންކޮޅެއް ކަރުބޮޑު ހެދުމެއްކަމުން އޭނާއަށް އަމިއްލަ ނަފްސުދެކެ ރުޅިއާދެވުނެވެ. އައިކާއަށް ވީގޮތް ފެނުމުން ވަރަށް ނޫންކަމަށް ހަދާލަމުން ޔޫޝައު އަނެއްކާވެސް އޭނާގެ މަންޒިލަށް ދަތުރު ފެށިއެވެ. ޔޫޝައު ގޮސް ޖެހިގެން ހުރި ގޯޅި އަޅަންދެން އައިކާ ކުނިކަހަން ނުފަށާ ހުއްޓެވެ.\nހަވީރުގެ ވަގުތެވެ. އައިކާ އިނީ އަތިރިމަތީގައި އޮތް ރުއްބުޑެއްގައި އިށީނދެލައިގެން ފުން ވިސްނުމެއްގައެވެ. އޭނާއަށް މިހާރަކަށް އައިސް ޔޫޝައުއާ ދޭތެރޭގައި ވިސްނެނީ މާވަރަކަށެވެ. މިއީކީ އަދި ރަނގަޅު ގޮތެއް ނޫނެވެ. ޔޫޝައުއަކީ ބީރައްޓެއްސެކެވެ. ކޮންކަހަލަ މީހެއްކަމެއްވެސް ނޭނގެއެވެ. ޗުއްޓީއަކަށް އައިސް ހުރި މީހަކަށްވާނަމަ މިހާރު ދާހާ ދުވަސް ވެއްޖެއެވެ. ޔޫޝައު އައިފަހުން މިހާރު ތިންމަސް ވަނީއެވެ. ޔަޤީނެވެ. އޭނާ އެވަނީ ކޮންމެވެސް ކުށެއްގައި އަރުވާލާފައެވެ. އެކަން ސިއްރުކުރަންވެގެން ޗުއްޓީއެއް ހަދާލަން އައީކަމަށް އަޑު ފެތުރީއެވެ. އައިކާގެ ވިސްނުން ދަތުރުކުރީ އެންމެ ނުބައި ދިމާއަށެވެ.\nއައިކާއަށް އެކަމުގައި އޭނާގެ އަމިއްލަ ނަފްސުދެކެވެސް ރުޅި އާދެވުނެވެ. ނުވެސް ދަންނަ މީހަކާއިމެދު ފިކުރުކުރެވޭތީއެވެ. ރީތިހާ އެއްޗެއްސަށް ލޯބިކުރުމަކީ އިންސާނީ ޠަބީއަތުގައިވާ ކަމަކަށްވީނަމަވެސް މިއީ ދެން ބޮޑުވަރެވެ. މިރަށުގައިވެސް ބޭރުގެ ފިލްމީ ތަރިންނަށް ދޫނުކުރާހާ ރީތި ޒުވާނުން އެބައުޅެއެވެ. އެކަމަކު ހަމަ ޔޫޝައު ނޫން މީހަކާމެދު ވިސްނިގެން ނުވޭ ހެއްޔެވެ؟ އައިކާ އަމިއްލަ ނަފްސަށް އެއްޗެހިކިޔަމުން ދިޔައެވެ. ކުއްލިއަކަށް އައިކާ ސިހުނީ ދާދި ގާތުން އިވުނު އަޑަކުންނެވެ.\nStory v.v.reethi.early morning ga up kohdhey thee v.happy..?keep it up????\nwow wow wow v reethi mipartvess lvu saandy ???\nThanQ Nux 🙂\nMaaz haadha bas ahaey..eha kehtheri. Evarah ranglhu, huriha positive kameh eba huri.Ekamakuves dhw.. nice..\nStory v salhi?????\nWow wow masha allah v rythi v furihama?? aikaa ah u shau married kan engunyma v dheravaane dhw n aikaa aa balaafa u shau bodu v ma adhi married v ma hiyennuvey aikaa mom men ruheyne heneh ehen v ma aikaa ah gulheveyny maaz aa hen bodahnhyvany hama anyway this stry is awsome thanks4the luvin stry saandy ly???❤❤❤?????????\nThanQ Khajja.. Balamaa dhw dhen vaagothehves 🙂\nVarah reethi mi part ves saandy…? maax mi haadha bass ahaa kujjekey dw..\nThanQ XAAN 🙂\nadhi miyadhu one more part up khdheeeba plx plx plx plx plx plx plx plx plx plx\nThanQ reader.. Sorry to say.. Now daily2parts up kollun impossible.. Coz I’m v busy now 🙂\nEhaa eh nun\nThanQ Monica Geller 🙂\nV v v reethi mi part ves\nThanQ Naadhee 🙂\nVvv reethi mi part ves ? lv sandy\nMivaahaka v reethi.. Miharu enme inthizaru kurevey eh vahaka mii…waiting for next part\nThanQ aish.. Next part maadhamaa.. Insha Allah 🙂\nV REETHI MI PART VES WAITING FOR NEXT PART\nThanQ Mai.. Next part maadhamaa.. Insha Allah 🙂\nV v salhi ekamu than kolheh kuree genes dheyleh\nDhigukoh genes dheynama v v v salhivaane\nThanQ Ahu.. Miyahvure dhigukureveythoa masakkaiy kuraanan.. Insha Allah 🙂\nV.reethi mi part ves..when next part??\nThanQ Ash.. Next part maadhamaa.. Insha Allah 🙂\nWhen next part….\nThanQ Aishath.. Maadhamaa.. Insha Allah 🙂\nVarah salhi…dhn ana part vx reethi vaaney kamah heykuran\nThanQ Anu.. Insha Allah.. Reethikureveythoa masakkaiy kohfa hunnaane 🙂\nHey v interesting mi vaahaka vvx v dhuvas kohfa miadhu mi site ah mi vany ….saandy ge story fenunyma dhn konme dhuvahaku vx mi site ah etahh faharaku vadheveyne hehe\nThanQ Appy.. V ufaavejje dhuvaskolheh fahun Appy aa bahdhalu veema..\nAppy facebook use kuranyaa Saandyge page ah inbox kollabala.. I want to talk to u..\nރިޔާޝާ (5ވަނަ ބައި)\nހަޤީޤީ ހިތާމަ ލޯބި October 18, 2016


Ronaldo Juventus gai madukuraane: Report | Mihaaru\n26 އެޕްރީލް 2020 - 13:54\nރެއާލް މެޑްރިޑުން، 100 މިލިއަން ޔޫރޯގެ އަގެއްގައި 2018 ވަނަ އަހަރު ޔުވެންޓަސްއާ ގުޅުނު ރޮނާލްޑޯ އެ ޓީމާ އެކު ހެދި ހަތަރު އަހަރުގެ ކޮންޓްރެކްޓުގައި ބާކީ އޮތީ ދެ އަހަރެވެ. އޭނާ އަލުން އަނބުރާ ރެއާލަށް ބަދަލުވާން އުޅޭ ކަމަށް ވެސް ދާދި ފަހުން އަޑުފެތުރުނެވެ.\nއަދި ކޮވިޑް-19 އާ ގުޅިގެން ޔުވެންޓަސް އަށް ކުރިމަތިވި މާލީ ދަތިކަން ފޫބެއްދުމަށް ރޮނާލްޑޯ، 35، ވިއްކާލަފާނެ ކަމަށް މިދިޔަ މަހު ރިޕޯޓްތައް ބުނެފައިވެ އެވެ. އޭނާގެ ސޮއި ހޯދުމުގެ މާލީ ފުދުންތެރިކަން އޮތް ކްލަބްތަކަކީ ރެއާލާއި ބާސެލޯނާ އާއި ޕީއެސްޖީ އާއި ބަޔާން މިއުނިކާއި މެންޗެސްޓާ ޔުނައިޓެޑާއި މެންޗެސްޓާ ސިޓީ އެވެ.\nރެއާލްއާ އޮތް ވާދަވެރިކަމުގެ ސަބަބުން އޭނާ ބާސެލޯނާ އަށް ނުދާނެކަން ޔަގީނާ ގާތަށް ކަށަވަރެވެ. ޗެމްޕިއަންސް ލީގުން ސިޓީ ސަސްޕެންޑްކޮށްފައި އޮތުމުން އެ ޓީމަށް އޭނާ ގެނައުމުގެ އެ ފުރުސަތު ހަންޏެވެ. ބަޔާން މިއުނިކުން އެ އުމުރުގެ ކުޅުންތެރިން ބޮޑު އަގުގައި ނުގަންނާނެ ކަމަށްވެ އެވެ. އެހެންވެ އޭނާ ޔުވެންޓަސް ދޫކޮށްލިޔަސް ގުޅޭނެ ކަމަށް ބެލެވިފައި އޮތީ ރެއާލް، ޕީއެސްޖީ ނުވަތަ ކުރީގެ ކްލަބް ޔުނައިޓެޑެވެ. އޭނާ ވަނީ ޔުނައިޓެޑަށް އަލުން ކުޅޭ ހިތްވާ ކަމަށް ކުރިން ބުނެފަ އެވެ.\nއެކަމަކު ޓުއްޓޯސްޕޯޓްސް އިން ބުނެފައިވާ ގޮތުގައި ރޮނާލްޑޯ އާއި ޔުވެންޓަސްއާ އޮތީ ވަރަށް ރަނގަޅު ގުޅުމެއް ކަމަށާއި ކޮންޓްރެކްޓް ހަމަވަންދެން ކްލަބުގައި މަޑުކުރަން ރޮނާލްޑޯ ބޭނުންވާ ކަމަށެވެ.\nކޮވިޑް-19 އިން ރައްކާތެރިވުމަށް އިޓަލީގެ ކުޅިވަރު ހަރަކާތްތައް ހުއްޓާލައި މުޅި ގައުމު ލޮކްޑައުންކުރިއިރު ރޮނާލްޑޯ ހުރީ ސިއްހީ މައްސަލަތަކެއް ދާދި ފަހުން ކުރިމަތިވި އޭނާގެ މަންމަ އަށް ގޮވާލަން ޕޯޗުގަލަށް ގޮހެވެ. އޭނާ އެނބުރި އިޓަލީ އަށް އަންނާނީ ޔުވެންޓަސްގެ ތަމްރީންތައް ފަށަން ގާތްވުމުންނެވެ. ބެލެވޭ ގޮތުގައި އިޓާލިއަން ލީގު އެންމެ އަވަހަށް ފެށިޔަސް ފަށާނީ އަންނަ މޭ މަހުގެ ފަހުކޮޅެވެ. އެހެންވެއްޖެ ނަމަ އަންނަ މަހުގެ ކުރީކޮޅު ތަމްރީންތައް ފަށާނެ އެވެ.


Covid19: Dharumavantha Hospital Ah Badhalu Kuri Dhuvasvee Meehaage Haalu Dhahvaan Fashaifi | Hathaavees\nކޮވިޑް19: ދަރުމަވަންތަ ހޮސްޕިޓަލަށް ބަދަލުކުރު ދުވަސްވީ މީހާގެ ހާލު ދަށްވާން ފަށައިފި\nދުނިޔޭގައި މިހާރު ހަލުވިކަމާއި އެކުގައި ފެތުރެމުން އަންނަ ކޮވިޑް19 ރާއްޖެއިން ޖެހިފައިވާ އިޓަލީގެ ފަތުރުވެރިޔާ ހާލަތު ދަށްވާން ފަށާފައިވާ ކަމަށް ސަރުކާރުން ބުނެފިއެވެ.\nއޭނާ އަކީ އުމުރުން 70 އަހަރުގެ މީހަކަށް ވާތީ ޑޮކްޓަރުން ވަނީ އޭނާއަށް ގާތުން ފަރުވާ ދިނުމަށް ބޭނުންވާ ކަމަށް ބުނެފައެވެ. އެހެންކަމުން އޭނާ ވަނީ ދަރުމަވަންތަ ހޮސްޕިޓަލަށް މީގެ ދުވަސްކޮޅެއް ކުރިން ބަދަލުކޮށްފައެވެ. އޭނައާ އެކުގައި އޭނާގެ އަންހެނުން ވެސް އެ ހޮސްޕިޓަލަށް ބަދަލުކުރިއެވެ. ނަމަވެސް ސަރުކާރުން އޭރު ބުނަމުން ދިޔައީ 70 އަހަރުގެ އެ މީހާގެ ހާލުވެސް ރަނގަޅު ކަމަށެވެ. އަދި އޭނާގެ އަންހެނުން ދަރުމަވަންތަ ހޮސްޕިޓަލަށް ބަދަލުކުރީ އެމީހާގެ ހާލަތު ސީރިއަސް ވެގެން ނޫން ކަމަށާއި އެކަން ކުރީ އެއީ 70 އަހަރުގެ މީހާގެ އަނބިމީހާ ވާތީ ކަމަށެވެ.\nމިރޭ ދަރުބާރުގޭގައި ބޭއްވި ނޫސްވެރިންގެ ބައްދަލުވުމެއްގައި ވާހަކަދައްކަވަމުން އައިޖީއެމްއެޗްގެ އެތެރެ ހަށީގެ ހާއްސަ ޑރ. މޫސާ މުރާދު ވިދާޅުވީ އެމީހާގެ ހާލަތު އެހާމެ ގޯސް ނޫން ނަމަވެސް ހޮސްޕިޓަލަށް ގެނައި އިރަށްވުރެ ހާލަތު ގޯސް ކަމަށެވެ. އެގޮތުން އޭނާގެ ހަށިގަނޑުގައި އޮކްސިޖަން ލެވަލް ދަށްވަމުން ދާތީ އޭނާއަށް އޮކްސިޖަން ދެމުން ގެންދާ ކަމަށް އޭނާ ވިދާޅުވިއެވެ.\nމުޅި ރާއްޖެއިން ކޮވިޑް19 އަށް ޕޮޒިޓިވް9ކޭސްއެއް މިހާރު ވަނީ ފެނިފައެވެ. އެންމެ ފަހުން މި ކޭސްއަށް ޕޮޒިޓިވްވި މީހާ ފެނުނީ އަނަންތަރާ ރިސޯޓުންނެވެ. މި އެންމެންނަކީވެސް ބިދޭސީންނެވެ. ރާއްޖެއިން ކޮވިޑް19 ފެނުމާއި ގުޅިގެން އަދި އެބަލި ފެތުރިގެންދާ ހަލުވި މިނަށް ބެލުމަށްފަހު ސަރުކާރުން މިހާރު ވަނީ އާއްމު ސިއްހަތުގެ ކުއްލި ނުރައްކަލުގެ ހާލަތު އިއުލާން ކޮށްފައެވެ.


SunOnline: Story: #Edhiedhihoadheemey - ep32\n1 އަހަރު5މަސް ކުރިން - 10 ޖެނުއަރީ 2017 3\n''އަހަރެން ބޭނުމީ އެހުރިހާކަމެއް ހަނދާން ނައްތާލަން، މިއިން އެއްވެސް ކަމެއް އިތުރު ފަރާތަކަށް އެނގުން މުހިންމެއް ނޫން... ޝީރީން، އަހަންނަށް ވަޢުދުވޭ މިކަންތައް ސިއްރުކޮށްދޭނަންކަމަށް، އަޒްޔާނަށް މިކަންތައް ސިއްރުކުރަން އަހަރެން ބޭނުން....'' އާދޭހާއެކު ޒައިނަބު ބުނެލިއެވެ. ދެބެއިން ވާހަކައިގައި ތިއްބާ ބާރު އަޑުފަށްގަނޑައަކާއެކު އެއްޗެއް ބިމަށް ވެއްޓުނު އަޑަށް ސިހުން ލިބުނެވެ. އަވަސްއަވަހަށް ފަސްއެނބުރި ބަލައިލުމާއެކު ދެލޯ ބޮޑުވެ މޭގަނޑު އަނގަޔަށް އަންނަވަރުވިއެވެ.\n''މަންމާ!!!...'' ބިންމައްޗަށް ވެއްޓިފައި އޮތް މަންމަ ފެނުމާއެކު ޝީރީނަށް ބާރަށް ރޮއިގަނެވުނެވެ. ތެޅިފޮޅެމުން އޭނައަށް މަންމަގެ ގާތަށް ދެވުނެވެ. ބިންގަނޑުމައްޗަށް ފޭދިފައި ހުރި ލޭގެ ސަބަބުން ޝީރީންގެ ހިތް ބިރުވެރިކަމުން ވަށާލިއެވެ. އޭނައަށް މަންމަގެ ގާތަށް ތިރިވެވުނީ ރޮމުންނެވެ. ފަހަތުން އައި ޒައިނަބަށް ވެސް ބާރަށް ރޮވިއްޖެއެވެ.\nމަންމައަށް އެމީހުން ދެއްކިހާ ވާހަކައެއް އަޑު އިވިއްޖެކަމުގެ ނަތީޖާ ޒައިނަބަށް ލޯކުރިމަތިން ފެނުނެވެ. އޭނައަށް ވެސް ޝީރީން ފަދައިން ކުޑަކަކޫ މައްޗަށް ތިރިވެވުނީ ގިސްލަމުންނެވެ.\nކުއްލި ހާލަތުގައި ހޮސްޕިޓަލަށް ގެންދެވުނު ކަމުގައި ވިޔަސް ޒައިނަބުގެ މަންމަގެ ފުރާނަ ސަލާމަތެއް ނުކުރެވުނެވެ. އަވަސްފަރުވާދޭ ކޮޓަރިއަށް ވެއްދިތާ އިރުކޮޅެއް ފަހުން ނެރެނު ފުރާނަ ނެތް މަސްގަނޑާއެކު ކޮންމެ މީހަކަށްމެ ޝޮކެއް ލިބުނެވެ.\nމަންމަގެ މަރުގެ ޚަބަރު ލިބުމާއެކު ޝީރީނަށް ބާރަށް ރޮއިގަނެވުނެވެ. އޭރު ހުއްޓުން އަރާފައި ހުރި ޒައިނަބުގެ ލޮލުގެ ތެރޭގައި ކަރުނަތައް ބޮޑިވަމުން އައެވެ. ޑޮކްޓަރު ބުނެލި ފަހު ޖުމްލަ އެކަންފަތުގައި ގުގުމަމުން ދިޔައީ ހޮނުގުގުރީގެ ސިފައިގައެވެ. ހިތާމައިގެ ބިޔަ ތޫފާން ހިލިގެން އައި ހިނދު އޭނަގެ ދުލުން ވޭނީ އާހެއްގެ އަޑު ނިކުތެވެ. ހުރިހާ ހިތާމަތަކެއް ލުއިވެއްޖެކަމަށް އުއްމީދު ކުރެވުނު ވަގުތު އައިސް ބިންދާލި ތޫފާނީ އުސް ރާޅުތަކުގެ ތެރޭގައި އޭނަގެ ހަމަޖެހުން ޢަރަޤުވެގެން ދިޔަ އެވެ. ތަޤުދީރުގެ ނިޔާއާއި މެދު ޒައިނަބަށް ޝަކުވާކުރެވުނެވެ. ހިތާމަޔަކަށް ފަހު ހިތާމަޔެއް އޭނައަށް ލިބެނީ ފަހެ ކީއްވެގެން ހެއްޔެވެ؟ އޭނަގެ ނަސީބުގައި އެނޫން އެއްޗެއް ނެތީ ހެއްޔެވެ؟ އެތައް ދުވަހަކަށް ފަހު މަންމަގެ އޯގާތެރި ފިރުމުންތަކާއި ލޯބި ލިބި ހިތުގެ ޒަހަމްތަކާއި އުދާސްތަކަށް ލުއިކަމެއް ލިބިފައިވަނިކޮށް މިވީ ކިހިނެއް ހެއްޔެވެ؟ ދިރިއުޅުން އާރާސްތުވާނެކަމަށް ހީކުރެވުނު ތަނާ ލައިމިގަތީ ކޮންފަދަ މުސީބާތެއް ހެއްޔެވެ؟ އޭނަގެ ވޭނީ ފަސާނާއަށް ކެތްކުރަން ދަތިވެ މަންމަ މިދުނިޔެ ދޫކޮށް ދިޔައީއެވެ. އެވަގުތު ކުށްވެރި އިހުސާސްތަކުން ޒައިނަބަށް އިތުރަށް ސަޒާ ދިނެވެ. އޭނަގެ މާޒީ ސިއްރުކުރެވުނުނަމަ މިހެން ކަންތައް ނުވީހެވެ. މަންމަ މަރުގެ ތުންފަތް މައްޗަށް ފޮނުވާލީ އޭނަގެ ހިތި މާޒީ އެވެ.\nމޭގެ ތެރޭގައި އުފެދެމުން އައި ތަދާއެކު ތުރުތުރުއަޅަމުން އައި ޒައިނަބުގެ ތުންފަތް ފޫއަޅުވާލާފައި ވޭނީ ގިސްލުމުގެ އަޑު ނިކުތެވެ. ކޮއްކޮއަށް ހިތްވަރުލައިދޭން ބޭނުންވިކަމުގައި ވިޔަސް އޭނަ ހުރި ހާލަތުގެ ސަބަބުން އެކަމަށް ވެސް ނުކުޅެދުނެވެ. ޚުދު އޭނަ ވެސް އެވަނީ މީހެއްގެ މަދަދަށް ބޭނުންވެފައެވެ.\nއިޝާ ނަމާދުގެ ފަހުގައި ޖަނާޒާގެ ކަންތައް ނިމި ގެއަށް އާދެވުނު އިރު ކޮންމެ މީހެއްގެ ލޮލުގައި ވެސް ވަނީ ކަރުނައެވެ. އިންޒާރު ދިނުމެއް ނެތި ކުރިމަތިވި ހިތާމައިން އަރައިގަންނަން ދުވަސްތައް ނަގާނެކަން ގައިމެވެ. ގެއަށް ވަދެވުމާއެކު ޒައިނަބު ބޭނުންވީ އެކަނި ވެލުމަށެވެ. ހިތްފުރެން ދެން ރޯލުމަށެވެ.\n''މިއަދު މަންމަގެ މަރުވެގެން ދިޔައީ އަހަރެންގެ ސަބަބުން، ހުރިހާކަމެއް ސިއްރުކުރެވުނުނަމަ މިހެން ކަންތައް ނުވީސް، އަހަރެން މީ ޤާތިލެއް... ޤާތިލެއް... މަންމަގެ ޤާތިލު....'' އެކަނިވެރިކަމާއި ކުށްވެރިކަމުގެ އިހުސާސްތައް އައިސް ޒައިނަބު ވަށާލައި ހާސްކުރަން ފެށުމާއެކު ޝައިތާނީ ވަސްވާސްތަކުން އޭނަގެ ވިސްނުން ކިލަނބުވާން ފެށިއެވެ. ބަރުދާސްތުކުރަމުން އައި ވޭނުން ސަލާމަތްވާން އޮތް ފަސޭހަ މަގު އެނުބައި ވަސްވާސްތަކުން އޭނައަށް ދައްކައިދިނެވެ. އެމަގުން ދެވެން އޮތް ހަމައެކަނި ގޮތަކީ އަމިއްލަ ފުރާނައިން އަގުދައްކައިގެންނެވެ. ފާފައެއްކަމުގައި ވިޔަސް ހިތުގެ ކެކުޅުންތަކުން މިންޖުވާން އޭނަ އިންތިހާއަށް ބޭނުން ވިއެވެ.\nކަރަށް ދަންމަޅި މަހާލަން ތައްޔާރުވެލި ހިނދު ޒައިނަބުގެ ހަތަރެސްފައިގައި ކަސްތޮޅު އެޅުވީ އަޒްޔާންގެ ޚިޔާލުތަކުންނެވެ. އޭނަގެ ވަކިވެ ދިއުމުން އެދަރިފުޅަށް ލިބޭނެ ނިކަމެތިކަމާއި ހިތާމަތަކުން އޭނަގެ ވިސްނުން ބަދަލުކުރަން މަޖުބޫރު ވިއެވެ. އަޒްޔާނަށް ދެރައެއް ލިބޭކަށް އޭނަގެ ހިތެއް ދުވަހަކު ނޭދޭނެއެވެ. ހަމައެއާއެކު ކުފުރު މަރަކުން މަރުވުމުން ދެދުނިވެސް އޭނައަށް ގެއްލި ހަލާކުގެ ތެރެއަށް ނަފުސު ވެއްޓިގެން ދިއުން ނޫންކަމެއް ނުވާނެއެވެ. ހިތުގައިވި އީމާންކަމުގެ ކުޑަ އަލިކަމާއެކު ޒައިނަބުގެ ވިސްނުން ބަދަލުކުރުވިއެވެ. އެއީ އޭނަ މިވަގުތީ ގޯއްޗާ މެދު ދެކެމުން އައި ނަޒަރިއްޔާތު ބަދަލުކޮށްލި ދަނޑިވަޅެވެ. ދިރިހުރުމުގެ އަޒުމެއްކަމުގައި ފެނުނީ ލޯބިވާ ދަރިފުޅު އަޒްޔާނެވެ. އެއީ ހިތާމައިގެ ތެރޭން އޭނައަށް ލިބިފައިވި ހަމައެކަނި އުފަލެވެ. ހިތްހަމަޖެހުމެވެ.\nއަހަރުތައް ފާއިތުވެ ޒައިނަބު އޭނަގެ އަނދިރި މާޒީ ހަނދާން ނައްތާލަން ކުރި މަސައްކަތަަށް އެދެވޭ ފަދަ ކުރިއެރުމެއް ލިބުނެވެ. މުޅިން އައު އުއްމީދުތަކާއެކު ކުރިއަށް ދިއުމަށް އޭނަގެ ހިތްވަރެއް ކަމުގައިވީ އަޒްޔާނެވެ. އެދަރިފުޅަށް ރަގަޅު މުސްތަޤުބަލެއް ހޯދައިދޭން އޭނަ ބޭނުންވާތީއެވެ. އުފާތަކުން އޭނަ މަހުރޫމުވިކަމުގައި ވިޔަސް އެދަރިފުޅަށް ދުނިޔޭގެ ހުރިހާ އުފަލެއް ލިބުމަށް އެދެވޭތީއެވެ. އަޒްޔާނަށް ޓަކައި އޭނަ ކޮންމެ ފަދަ ޤުރުބާނީއެއް ވެސް ވެދާނެއެވެ.\nޚިޔާލުތަކުގެ ފުން ކަނޑުގެ ގަދަ އޮއެގެ ތެރޭގައި ބެހެމުން ދިޔަ ނަފުސު ހޭލައްވާލީ ޝީރީންގެ އަޑުންނެވެ. ޒައިނަބަށް ވަށައިގެންވި މާހައުލަށް ސަމާލުކަން ދެވެން އިރުކޮޅެއް ނެގިއެވެެ. ކަންބޮޑުވެފައި ހުރި ޝީރީން ނަރުސް ކުއްޖަކަށް ގޮވާ އަޑު އޭނަގެ ކަންފަތާއި ހަމައަށް ވެސް ފޯރީ ދެނެވެ. އޭނަގެ ނޭވާތައް ފުންވެ ހިތުގެ ތެޅުން ބާރުވެފައިވާކަން ޒައިނަބަށް އިހުސާސްކުރެވުނީ ދެނެވެ. ނޭވާ ހަމައަކަށް އަޅުވަން މަސައްކަތްކުރަމުން ހާސްވެފައި ހުރި ޝީރީންގެ އަތުގައި އޭނައަށް ހިފާލެވުނެވެ. ވާހަކަދައްކަން ބޭނުންވިކަމުގައި ވިޔަސް އޭނަގެ ދޫ އެކަމަށް އެއްބާރުލުމެއް ނުދިނެވެ. އޭރު އޭނަގެ ހިތަށް ބިރުވެރިކަން ސަވާރުވެފައި ވިއެވެ. އޭނައަށް ކަމެއް ވާން އުޅޭކަމުގެ އިންޒާރުތަކާއެކުގަ އެވެ.\nކާކޮޓަރީގައި އުޅުނު ބަތޫލް އަތްމަތި އަވަސްކޮށްލަމުން ރޭގަނޑުގެ ކެއުމަށް ސުފުރާމަތި ތައްޔާރުކޮށްލިއެވެ. އަދި އައިސްއަލަމާރިން ފެން ފުޅިއެއް ނަގަމުން އަޒްޔާނަށް ގޮވާލިއެވެ. ދެތިން ފަހަރު ގޮވާލުމުން ވެސް ޚަބަރެއް ނުވުމުން އޭނައަށް ހައިރާންކަން ލިބުނެވެ. އަތުގައި އޮތް ފެންފުޅި ކާމޭޒުމަތީ ބަހައްޓަމުން ބަތޫލް ކާކޮޓަރިން ނުކުމެ ބޮޑުކޮޓަރިއަށް އަވަސް ނަޒަރެއް ދިން ތަނާ ސޯފާގެ ތެރެއަށް ހަށިގަނޑު ދޫކޮށްލައިގެން އޮތް އަޒްޔާން ފެނުނެވެ. ދެލޯމަރާލައިގެން އޮތް އިރު އެމޫނުމަތިން ވަރުބަލިކަން ފާޅުވެއެވެ.\nބަތޫލް ސޯފާއާއި އަރާހަމަކޮށްލަމުން އަޒްޔާނަށް ގޮވަން އުޅެފައި ވެސް އޭނަގެ ޚިޔާލު ބަދަލުކޮށްލިއެވެ. މަންމަގެ ސިއްހީ ހާލަތުގެ ސަބަބުން ފާއިތުވި ދުވަސްތަކުގައި އަޒްޔާނަށް ހަމަނިދި ލިބިފަކާ ނެތެވެ. ކައިބޮއެ ހަދަނީ ވެސް އާދޭސްކޮށްގެންނެވެ. އޭގެ ނޭދެވޭ އަސަރު އަޒްޔާންގެ ފަރާތުން ފެނެއެވެ. މޫނުމަތި މިލާފައި ވާއިރު އަބަދުމެ ހުންނަނީ ވަރުބަލިވެފައެވެ. އަޒްޔާނަށް އުނދަގޫކުރަން ބޭނުންނުވާތީ ބަތޫލް ސޯފާގައި އިށީނީ ނިކަން ފަރުވާތެރިކަމާއެކުގައެވެ. ދުވަސްތަކަކަށްފަހު އަޒްޔާންގެ މޫނުން ހަމަޖެހުމުގެ ކުލަވަރުތައް ފެނި ބަތޫލްގެ ތުންފަތަށް ފަނޑު ހިނިތުންވުމެއް ވެރިވިއެވެ. މިއުދާސީ ދުވަސްތައް އަވަހަށް ވޭތުވުމަށް އެދެވުނެވެ. އޭރުން އޭނަގެ ލާނެއް އަދި ސާމާސާ އަޒްޔާން އޭނައަށް އަނބުރާ ލިބޭނެއެވެ.\n''އިރާދަކުރެއްވިއްޔާ މަންމަ ވަރަށް އަވަހަށް ރަގަޅުވާނެ، އޭރުން ހުރިހާ ކަމެއް ވެސް ރަގަޅުވާނެ، އިންޝާﷲ...'' ބަތޫލްއަށް ބުނެވުނެވެ. އަދި އަޒްޔާންއާއި ގާތްވެލަމުން އެތަނަވަސް ނިއްކުރީގައި ބޮސްދިނެވެ. ބަތޫލްގެ ތުންފަތުގެ ބީހިލުމާއެކު ނިދީގެ ތެރެއަށް ފީނައިނުގަނެވިފައިވި އަޒްޔާނަށް ކުއްލިއަކަށް ލޯހުޅުވާލެވުނެވެ. އަޒްޔާންގެ އެ ހަރަކާތުން ސިހިގެން ދިޔަ ބަތޫލްއަށް އަވަސްއަވަހަށް އަޒްޔާނާއި ދުރަށް ޖެހިލެވުނެވެ. އޭނައަށް ކުރެވުނު ކަންތަކުގެ ސަބަބުން އަޒްޔާންގެ ނިންޖަށް ހުރަސް އެޅުމުން ބަތޫލް ދެރަ ވިއެވެ.\n''ސޮރީ...'' ބަތޫލް މަޢާފަށް އެދެމުން ސޯފާއިން ތެދުވާން ދިމާކޮށްލި ތަނާ އަޒްޔާން ބަތޫލްގެ އަތުގައި ހިފެހެއްޓިއެވެ. އަޒްޔާން ވާހަކަ ނުދެއްކިކަމުގައި ވިޔަސް އެދެލޮލުގައިވި ޝުޢޫރުތަކުން އަޒްޔާން ބުނަން ބޭނުންވި ވާހަކަތައް ބަތޫލްއަށް ވިސްނައިގަނެވުނެވެ.\nބަތޫލް ސޯފާގައި އިށީނުމާއެކު އަޒްޔާން ބަތޫލްގެ އުނގުގައި ބޯއަޅާލަމުން ލޯމަރާލިއެވެ. ބަތޫލް ލޯތްބާއެކު އަޒްޔާންގެ ބޮލުގައި ފިރުމަން ފެށިއެވެ. އެއިން ކޮންމެ ބީހިލުމަކާއެކުގައި އަޒްޔާންގެ ހިތަށް ހަމަޖެހުން ގެނެސްދިނެވެ. ފުންނޭވާތަކެއް ދޫކޮށްލަމުން އަޒްޔާން އޭނަގެ ދެއަތް ބަތޫލްގެ އުނަގަނޑުގައި އަޅުވާލިއެވެ. ފާޅުނުކުރިކަމުގައި ވިޔަސް މަންމަގެ ސިއްހަތާމެދު އަޒްޔާން ކަންބޮޑުވެ ބިރުގެންފައިވާ މިންވަރު ބަތޫލްއަށް އިހުސާސްކުރެވުނެވެ.\n''ޒޭން، އިރާދަކުރެއްވިއްޔާ ހުރިހާކަމެއް ވެސް ރަގަޅުވާނެ...'' ބަތޫލް މަސައްކަތްކުރީ އަޒްޔާނަށް ހިތްވަރުލައިދޭށެވެ. އުއްމީދު އާލާކޮށްދޭށެވެ. ނަމަވެސް ޑޮކްޓަރުން ހިއްސާކޮށްފައިވާ ވާހަތަކުން ޚުދު އޭނަގެ ހިތް ވެސް ވީ ނުތަނަވަސްކަމެއްގެ ތެރޭގައެވެ. އުއްމީދު ކަނޑާލަން ބޭނުންނުވިކަމުގައި ޑޮކްޓަރުންގެ ފަހު ބަސްތަކުން ބިރުވެރިކަން ހިތާއި ވަތްކެއް ނުވެއެވެ. އަޒްޔާން ވެސް އެވިސްނަނީ އެކަންތަކާއި މެދުގައިކަން އޭނައަށް އެނގެއެވެ. ހިއްސާނުކުރިމުގައި ވިޔަސް އެމޫނުގައި ލިޔެވިފައިވި ވާހަކަތައް އޭނައަށް ނުހަނު ފަސޭހައިން ތަރުޖަމާ ކުރެވުނެވެ.\nހިމޭންކަމުގެ ތެރޭގައި އެތައް މިނެޓެއް ފާއިތުވެގެން ދިޔަ އެވެ. ބަތޫލްގެ އުނގުތެރޭގައި އަޒްޔާނަށް ނިދިފައި އޮތް އިރު އެމޫނުން ނަޒަރު ވަކިކޮށްލާ ހިތެއް ބަތޫލް ނުވިއެވެ. އެރީތި ސޫރައިން އޭނަގެ ހިތަށް ފިނިކަމެއް ގެނެސްދީފައި ވިއެވެ. ކުޑަހިނދުކޮޅަކަށް ވިޔަސް ދުނިޔޭ އުސޫލުތައް މަތިން އޭނަ ހަނދާންނެތިފައިވާ ކަލަހައެވެ. އެވަގުތުކޮޅު އިތުރަށް ދިގުވުމަށް އެދެވުނު ތަނާ މުޅި މާހައުލުގެ ހިމޭންކަން ނަގާލީ އަޒްޔާންގެ ފޯނުގެ ރިންގުގެ އަޑަށެވެ. ބަތޫލް އެކޭ އެއްފަދައިން އަޒްޔާން ވެސް ދިޔައީ ސިއްސައިގެންނެވެ. އޭނަ އަވަސްއަވަހަށް ޖިންސުގެ ޖީބުގައި އޮތް ފޯނު ނަގައި އޭގެ ސްކްރީނަށް ނަޒަރު ހިންގާލިއެވެ. އެއާއެކު އޭނައަށް ނުތަނަވަސްކަން ލިބިގެން ދިޔަ އެވެ.\n''ކާކުތަ؟...'' އަޒްޔާނަށް ބަލާލަމުން ބަތޫލް ސުވާލުކޮށްލިއެވެ.\nއަޒްޔާން އޭނަގެ ހަށިގަނޑު ސީދާކޮށްލަމުން ސޯފާގައި ހަމަޖެހިލިއެވެ. އަދި ފޯނުނަގައި ކަންފަތުގައި ޖައްސާލީ އަވަސްވެފައިވި ހިތަކާއެކުގައެވެ. އަޒްޔާނަށް އެއްޗެއް ނުބުނެވެނީސް އެކޮޅުން އިވުނީ ޝީރީންގެ ރުއިމުގެ އަޑެވެ. އެއާއެކު އަޒްޔާންގެ ހިތުގެ ތެޅުން ހިނދުކޮޅަކަށް މަޑުޖެހިލިހެން ހީވިއެވެ. ހަރަކާތްތައް ގަނޑުވެފައި އޭނަ އިންދައި ސިހުން ލިބުނީ ބަތޫލް އޭނަގެ އަތުގައި ހިފާލުމުންނެވެ. ކަންބޮޑުވެފައި ހުރި ބަތޫލްއާއި އޭނަގެ ނަޒަރު ބައްދަލުވި ހިނދު ޝީރީން އެއްޗެއް ބުނަން މަސައްކަތްކުރިހެން ހީވިއެވެ. ނަމަވެސް ރުއިމުގެ ސަބަބުން އަޑު ސާފެއް ނުވިއެވެ.\n''މަންމަ...'' އުނދަގުލުން ވިޔަސް އަޒްޔާން ވާހަކަދައްކަން މަސައްކަތް ކުރިއެވެ. އޭރު ތަފާތު ބިރުވެރި ޚިޔާލުތަކުން އޭނަގެ ސިކުނޑި ވީ ހާސްކަމެއްގެ ތެރޭގައެވެ. ޝީރީންގެ ރުއިމާއި އޭނައަށް ގުޅުވާލެވުނީ އެންމެ ކަމަކާއެވެ. އެއާއެކު އޭނައަށް ދެފަރާތަށް ބޯހޫރާލެވުނީ އެޚިޔާލު ދޮގުކުރުމަށެވެ.\n''ވާހަކަދައްކަބަލަ!، ކޮބާ މަންމަ؟... މަންމައަށް ކަމެއް ވީތަ؟...'' އަޒްޔާން ސޯފާއިން ތެދުވަމުން އަޑަށް ބާރުލަމުން ސުވާލުކުރިއެވެ. ހިތް ބިރުގެންފައިވި އިރު ޝީރީންގެ ފަރާތުން ޖަވާބެއް ނުލިބުމުން އަޒްޔާން ގާތަށް ރުޅި އައެވެ.\n''އަޒްޔާން.... ޒަައިނަބު.... ހާލު ދެރަވެގެން އައި.ސީ.ޔޫއަށް ވައްދައިފި... ވަރަށް ހާލުދެރަކަމަށް ބުނަނީ...'' ރުއިމުގެ ތެރޭން ޝީރީން ބުނެލި ޖުމްލައާއެކު ފައި ދަށުގައިވި ބިންގަނޑަށް ލޮޅުންތަކެއް އައިހެން އަޒްޔާނަށް ހީވިއެވެ. އެއާއެކު އެހީއަކަށް އެދި އޭނައަށް ހިފަހައްޓާލެވުނީ ކައިރީގައި ހުރި ސޯފާ ގޮނޑީގައެވެ. ހަރަކާތްތައް ގަނޑުވެފައި ވަނިކޮށް ލޮލުން ފާޅުވި ކަރުނުތަކުގެ ފިނިކަމާއެކު އޭނައަށް ހަމަހޭވެރިކަން ގެނެސްދިނެވެ.\n''އަޒްޔާން، ޒިހިނެއްތަވީ؟... ބޮޑުދައިތަ ބުނީ ކީކޭތަ؟، މަންމަ ރަގަޅުތަ؟...'' ބަތޫލް ކުރާ ސުވާލުތައް އަޒްޔާނަށް އަޑުއިވުނަސް އެސުވާލަށް ޖަވާބުދޭނެ ގޮތެއް ނޭގުނެވެ. އޭނަގެ ސިކުނޑީގައި ވަނީ ހައިޖާންގަނޑެއް އުފެދިފައެވެ. އޭނައަށް އެއްވެސްކަމެއް ރަގަޅަށް ފަހުމެއް ނުވެއެވެ.\n''އަޒްޔާން!...'' ޖަވާބު ނުލިބި ގިނަ އިރު ވާން ފެށުމާއެކު އަޒްޔާންގެ އަތުގައި ހިފައި ތަޅުވައި ގަންނަމުން ބަތޫލް ގޮވާލިއެވެ. އޭނަ ހުރީ ވެގެން އުޅޭ ގޮތެއް ނޭގި ހާސްކަމެއްގެ ތެރޭގައެވެ. އަޒްޔާނަށް އައިސްފައިވާ ބަދަލުތަކުން ހާލަތު އޮތީ ނާޒުކު ފަތްތަރެއްގެ މަތީގައިކަން އޭނައަށް ދޭހަ ވިއެވެ. އެއާއެކު އޭނައަށް ދެލޯބޮޑުކޮށްލަމުން އަނގަމަތީ އަތްއަޅާލެވުނީ ހިތަށް ވެރިވި ނުބައި ޚިޔާލަކުންނެވެ.\n''އަޒްޔާން...'' ބަތޫލްއަށް މިފަހަރު ގޮވާލެވުނީ ކުރެހިފައިވާ އަޑަކުންނެވެ. އަޒްޔާންގެ ހިމޭންކަމުން ބަތޫލްގެ ހީތައް ޔަޤީނަށް ބަދަލުވާން ފެށިއެވެ. އޭނައަށް ރޮމުންރޮމުން އަޒްޔާންގެ ގައިގައި ބައްދާލެވުނީ ނޫނެކޭ ބުނަމުންނެވެ.\nޝޮކެއްގެ ތެރޭގައިވި އަޒްޔާންގެ މެޔަށް ފިނިވެގެން އައީ ބަތޫލްގެ ލޮލުން ފައިބަމުން އައި ކަރުނަތަކުން އޭނަގެ ގަމީސް ތެމި އޭގެ އަސަރު މެޔަށް ފޭދުމުންނެވެ. ހަމަހޭވެރިކަން ވުމާއެކު އެތެރެހަށީގައި އުތުރިއަރަމުން އައި ޖަޒުބާތުތަކުގެ ތޫފާނާއި ހަނގުރާމަކުރަން އޭނަ މަސައްކަތްކުރިއެވެ. ހަމައެއާއެކު އޭނަގެ ހިތަށް ވިސްނައިދޭން ވެސް މެއެވެ. އޭނަގެ މަންމައަށް ދެރަ ގޮތެއް މާތްﷲ މެދުވެރި ނުކުރަައްވާނެ ކަމަށެވެ.\nއެންމެ މިނެޓެއް ވެސް ނަގާލުމެއް ނެތި އަޒްޔާން އަވަސްވެގަތީ ހޮސްޕިޓަލަށް ދިއުމަށެވެ.\nއަޒްޔާނާއި ބަތޫލްއަށް ހޮސްޕިޓަލަށް އާދެވުނު އިރު ޝީރީން ހުރީ އައި.ސީ.ޔޫގެ ބޭރުގައެވެ. އިރުއިރުކޮޅާ ލޮލުން ފައިބާ ކަރުނަތައް ބުރުގާގެ ކަންގަނޑުން ފޮހެލައެވެ. އަޒްޔާނަށް ޝީރީންގެ ގާތަށް ދެވުނީ ދުވެފައެވެ. ކުއްލިޔަކަށް މަންމަގެ ހާލަތު ދަށަށް ދިޔަ ސަބަބު ހޯދަން އަޒްޔާން ސުވާލުކުރިކަމުގައި ވިޔަސް ޝީރީން ހުރީ އެއަށް ޖަވާބުދާރިވެވޭ ފަދަ ހާލަތެއްގައެއް ނޫނެވެ.\nޑޮކްޓަރުންގެ ޖަވާބެއްގެ އިންތިޒާރުގައި ވަގުތު ފާއިތުވަމުން ދިޔަ އެވެ. އަޒްޔާނަށް ހިތްވަރުދޭން ގާތުގައި ބަތޫލް ހުއްޓެވެ. އެކަމާ ހިތްހަމަނުޖެހިފައި ޝީރީނަށް ހުރެވުނީ އަޒްޔާނާއި ބަތޫލްގެ ގާތްކަން ފެނިފައެވެ. އޭނަ ނުރުހުމާއެކު ބަތޫލްއަށް ކަޅިއަޅާލައިގެން ހުރި އިރު ވެދިޔަ ހުރިހާ ނުބަޔެއްގެ އިލްޒާމު އެޅުވީ ބަތޫލްގެ ބޮލުގައެވެ. އެސުންޕާ އަންހެނާ އައީއްސުރެން ފެށިގެން މިއަދާ ޖެހެންދެން ވެސް ދިމާވަނީ ބަދުނަސީބާއެވެ. މުސީބާތްތަކުން އަރިގަނެވޭހާ ވަރެއް ނުވެއެވެ. އޭނައާއި ޒައިނަބުގެ ގުޅުން ފަސާދަކޮށްލީ ވެސް އެނުބައި އަންހެނާއެވެ.\nޑޮކްޓަރުން ކިތަންމެ މަސައްކަތް ކުރި ކަމުގައި ވިޔަސް ޒައިނަބުގެ ހާލަތު ދަށްވެ ފުރާނަ ސަލާމަތެއް ނުކުރެވުނެވެ. ކިތަންމެ ޤާބިލު ޑޮކްޓަރުން ތިބި ކަމުގައި ވިޔަސް އެފުރާނައަށް ކަނޑައެޅިފައިވާ ވަގުތާއި ނޭވާ ހަމަވުމުން ދެން ކުރެވޭނެ އިތުރުކަމެއް އޮންނާނެ ހެއްޔެވެ؟ މަރަކީ ތާ އަބަދު ލޯކުރިމަތިން ސިފަވަމުން އަންނަ ދޮގު ނުކުރެވޭނެ ހަޤީޤަތެކެވެ. މަރު އައިސް ޖެހުމާއެކު މި ވަގުތީ ދުނިޔެ ދޫކޮށް ދާން ޖެހޭނެއެވެ. ކިތަންމެ ފައިސާއަކާއި ބާރެއް ލިބިފައި ވިޔަސް އެކަމެއް ބަދަލެއް ނުކުރެވޭނެއެވެ. އެއީ އިލާހީ ޤާނޫނެވެ. ދުނިޔެ ދެމި އޮތްހާ ހިނދަކު ބަދަލުވުމެއް ނެތް ޤާނޫނެކެވެ.\nމަންމަގެ މަރުގެ ޚަބަރު ލިބުމާއެކު އަޒްޔާންގެ ކަންފަތް ބުޑުގައި ބާރުގަދަ ބޮމެއް ގޮއްވާލެވުނުހެން ހީވިއެވެ. ޤަބޫލުކުރަން ދަތިވެފައިވާ ހާލު ޑޮކްޓަރުގެ މޫނަށް ބަލަހައްޓައިގެން ހުރެވުނީ އެއީ ދޮގަކަށްވުމަށް އެދި އާދޭސްކުރާ ހާލުގައެވެ. އޭނަގެ މަންމަ ހެޔޮ ހާލުގައި ދުނިޔޭގައިވާ ކަމުގެ ތަސައްލީ ދޭށޭ ބުނާ ހާލުގައެވެ. ނަމަވެސް ޑޮކްޓަރުގެ ފަރާތުން އަޒްޔާން އެދޭ ފަދަ ޖަވާބެއް ނުލިބުނެވެ. ހިތްވަރުގެ ބަސްތަކެއް ބުނެލަމުން އަޒްޔާންގެ ކޮނޑުގައި ފިރުމާލުމަށްފަހު ދިޔައީ އެވެ.\nހިތުގެ އުދާސްތައް ކަރުނައިގެ ސިފައިގައި ބޭރުވެގެން އައީ ދެނެވެ. ހިތްވަރުކުރަން ބޭނުންވިކަމުގައި ވިޔަސް ލޯބިވާ މަންމަގެ ވަކިވެ ދިއުމުން އަޒްޔާންގެ ހިތުގައި ފުން ޒަހަމްތަކެއް އުފެދި އޭގައި ވޭން އަޅަން ފެށީ ކެތްނުވާވަރަށެވެ. ނަމަވެސް އަޑުންއަޑު ވީއްލައި އޭނަ ނުރޮއެވެ. އޭނަ ކަރުނަތައް ފޮހެލަމުން އެތެރެއަށް ނޭފަތް ދަމާލީ ދެން ތިބި މީހުނަށް އޭނަގެ އެހީ ބޭނުންވެފައިވާތީއެވެ. ހިތާމަ ބަރުދާސްތުކުރަން ދަތިވިޔަސް އޭނައަކީ ޢާއިލާގައި ހުރި ހަމައެކަނި ފިރިހެނާއެވެ. މަންމައަށް ފަހުގެ ސަލާމް އަދާކުރަން ކަށުކަމާކެމީގެ ކަންތައް ވެސް ފުރިހަމަކުރުމުގެ ޒިންމާ އެޅިފައިވީ އޭނަގެ ބޮލުގައެވެ. ދެން އޭނަ ރޮއި ހިތާމަކުރަންޏާ އެކަންތަކާއި ހަވާލުވާނީ ކާކު ހެއްޔެވެ؟ ދެންތިބި މީހުނަށް ނަމޫނާއަކަށް ވެސް ވެވޭނީ ފަހެ ކިހިނެއް ހެއްޔެވެ؟\nއެދިއެދި ހޯދީމޭ 1 އަހަރު3މަސް ކުރިން\nއެދިއެދި ހޯދީމޭ 1 އަހަރު4މަސް ކުރިން


Suarez ah Barcelona in hedhi gothun Messi hiyhamanujehifai | Mihaaru\n26 ސެޕްޓެމްބަރ 2020 - 09:50 13 comments\nއުމުރުން 33 އަހަރުގެ ސުއަރޭޒް ބާސެލޯނާ ދޫކޮށް ދެ އަހަރު ދުވަހުގެ އެއްބަސްވުމެއްގެ ދަށުން ބަދަލުވީ ވާދަވެރި އެތުލެޓިކޯ މެޑްރިޑަށެވެ. ބާސެލޯނާގެ އާ ކޯޗު ރޮނާލްޑް ކޫމަންގެ ޕްލޭނުން އޭނާ އަށް ފުރުސަތެއް ނެތްކަން އެނގުނު ހިސާބުން ސުއަރޭޒް ވަނީ އެހެން ކްލަބްތަކާ ވާހަކަ ދައްކަން ފަށައިފަ އެވެ. ސުއަރޭޒް އެތުލެޓިކޯއާ ގުޅުނީ ސްޕެނިޝް ލީގުގައި އަދިވެސް އޭނާގެ ފެންވަރު ސާބިތުކޮށްދޭން ބޭނުންވާތީ އެވެ.\nސްޕެއިނުގެ މީޑިއާ ރިޕޯޓްތައް ބުނާގޮތުން ސުއަރޭޒަށް ބާސެލޯނާ އިން ފުރުސަތެއް ނެތްކަން އެންގީ ފޯން ކޯލަކުން ކޫމަން އެވެ. ކްލަބްގެ މެނޭޖްމަންޓުގެ ފަރާތުން ސުއަރޭޒާ ވާހަކައެއް ނުދައްކަ އެވެ.\nމި ފަހަރުގެ ޓްރާންސްފާ މާކެޓްގައި ބާސެލޯނާ ދޫކޮށްލަން ހުށަހަޅައި ފަހުން އެ ނިންމުން ބަދަލުކުރަން ޖެހުމުން މެސީ ހުރީ ހިތްހަމަނުޖެހިފަ އެވެ. ސުއަރޭޒް ވިއްކާލުމާ ގުޅިގެން މެސީ އިންސްޓަގްރާމްގައި ކޮށްފައިވާ ޕޯސްޓްގައި ބުނެފައިވަނީ ކްލަބް ދޫކޮށްލިއިރު ސުއަރޭޒަށް ހައްގުވާ ވަރުގެ މަސައްކަތެއް ބާސެލޯނާ އިން އޭނާ އަށް ކޮށްނުދޭ ކަމަށާއި މިހާރު ކްލަބްގެ ހާލަތު ދަށްވެފައި އޮތްވަރުން އެއްވެސް ކަމެއް ފެނިފައި ހައިރާންނުވާ ކަމަށެވެ.\n"އަހަރެން ކްލަބްގެ ޗޭންޖިން ރޫމަށް ދިޔައިރު ވަރަށް އުނދަގޫ ހަގީގަތަކާ ކުރިމަތިލާން ޖެހުނީ. ސުއަރޭޒް މި ކްލަބް ދޫކޮށްލާއިރު އޭނާ އަށް އެކަށީގެންވާ ވަރުގެ ކަންތައްތަކެއް ކޮށްދޭން ޖެހޭ. އޭނާ އަކީ މި ކްލަބްގެ ތާރީހުގައި ކާމިޔާބީގެ ހިއްސާގައި ކްލަބަށް ބެލިޔަސް އަމިއްލަ ރެކޯޑަށް ބެލިޔަސް ރަނގަޅު ކުޅުންތެރިއެއް. މި ކްލަބުން ސުއަރޭޒް ބޭރުކުރީ ރަނގަޅަކަށް ނޫން،" ސުއަރޭޒްގެ ގާތް ރަހުމަތްތެރިޔެއްގެ ގޮތުގައި އަބަދުވެސް ފެންނަ މެސީ ލިޔެފައިވެ އެވެ.\n"އެހެން ޓީމެއްގެ ޖޯޒީގައި ސުއަރޭޒް ފެނުމަކީ ފަސޭހަކަމަކަށް ނުވާނެ."\nސުއަރޭޒް އެންމެ ފުރަތަމަ ބާސެލޯނާ ދޫކޮށް ބަދަލުވާން އުޅުނީ އިޓަލީގެ ޗެމްޕިއަން ޔުވެންޓަސްއާ އެވެ. އެކަމަކު އެ ޓީމަށް ބަދަލުވާން ހަދަން ޖެހޭ ޕާސްޕޯޓް ހެދޭހާ މުއްދަތު އޮއްވައި ބާސެލޯނާ އިން އޭނާ ދޫކޮށްލުމުގެ ކަންތައްތައް ނިންމައިނުދޭތީ އެ ޑީލް ނުހިނގި އެވެ. އަނެއްކޮޅުން ސުއަރޭޒް ޔުވެންޓަސް އަށް ބަދަލުވާއިރު، އޭނާ ބޭނުންވީ ކޮންޓްރެކްޓްގެ ބާކީ އޮތް މުއްދަތަށްވާ 14 މިލިއަން ޔޫރޯ ހޯދާށެވެ. އެކަމަކު ފަހުން ހަތް މިލިއަން ޑޮލަރުގެ އަގަކަށް އެތުލެޓިކޯ އަށް ވިއްކާލީ އެވެ.\nރިޕޯޓްތައް ބުނާގޮތުގައި ސުއަރޭޒް އަގުހެޔޮކޮށް އެތުލެޓިކޯ އަށް ދޫކޮށްލަން ނިންމީ ބާސެލޯނާގެ ރައީސް ޖޯސެފް ބާޓޮމެއު އާއި އެތުލެޓިކޯގެ ރައީސް އެންރީކޭ ސެރޭޒޯގެ ގާތްގުޅުމެއްގެ ތެރެއިންނެވެ. މިދިޔަ އަހަރު އެތުލެޓިކޯ އިން އެންޓޮއިން ގްރީޒްމަން ބާސެލޯނާ އަށް ވިއްކާލި ފަހުން ބާޓޮމެއު އާއި ސެރޭޒޯގެ ގުޅުން ވަނީ ރަނގަޅުވެފަ އެވެ.\nދެކުނު އެމެރިކާގެ މީޑިއާ ރިޕޯޓްތައް ބުނާގޮތުގައި ބާސެލޯނާ އިން ސުއަރޭޒަށް ހަމަޖެއްސި ފެއާވެލްގައި އެ ކްލަބްގެ މިހާރުގެ މެނޭޖްމަންޓުގެ އިސް އެއްވެސް މީހަކާ އެކު ފޮޓޯއެއް ނަގަން ސުއަރޭޒް ބޭނުމެއްނުވި އެވެ. ބާސެލޯނާ ދޫކޮށް ދާދި ފަހުން އިންޓަ މިލާނާ ގުޅުނު އާޓޫރޯ ވިޑާލް ވެސް ވަނީ ސޯޝަލް މިޑިއާގައި ނުސީދާ ގޮތަކަށް ކްލަބްގެ މެނޭޖްމަންޓަށް އިޝާރާތްކޮށް ބަހުގެ ހަމަލާއެއް ފޮނުވާލައިފަ އެވެ. ވިޑާލް ބުނީ މެސީ ވެސް އާ ޗެލެންޖެއް ބޭނުންވާކަން އެނގޭ ކަމަށާއި އެކަމަކު ހާލަތުގެ ގޮތުން ބަޔަކު ފައިދާނެގީކަން ފެންނަން އޮތް ކަމަށެވެ. ސުއަރޭޒް ވެސް އެ މޭރުމުން މީޑިއާގައި ވާހަކަ ދައްކާފައިވެ އެވެ. ސުއަރޭޒް ބުނީ ކްލަބުން ބޭނުންވާ ގޮތަށް ކުޅުންތެރިއެއް ދޫކޮށްލަން ނިންމާއިރު ކުޅުންތެރިއަކު ބޭނުންވާ ވަގުތަކު އެ އޮންނަ އުސޫލެއްގެ ތެރެއިން ކްލަބް ދޫކޮށްލެވެންވާނެ ކަމަށެވެ. ސުއަރޭޒް އިޝާރާތް ކުރީ މެސީ އަށް ކަމަށްވެ އެވެ.\nއިތުރު ލިޔުންތައް ލިއޮނަލް މެސީ ބާސެލޯނާ ލުއިސް ސުއަރޭޒް\nމެސީގެ ހާލަތާ ހެދި ސުއަރޭޒަށް އަސަރުކޮށްފި


Maldive Gas in ves viheumun dhey chuhtee6mahah ithurukohfi\nމޯލްޑިވް ގޭހުން ވެސް ވިހެއުމުންދޭ ޗުއްޓީ ހަ މަހަށް އިތުރުކޮށްފި\nމޯލްޑިވްސް ގޭސްގައި މަސައްކަތް ކުރާ އަންހެން މުއައްޒަފުންނަށް ވިހެއުމުންދޭ ޗުއްޓީ ހަމަަހަށް އިތުރުކޮށްފި އެވެ.\nމޯލްޑިވްސް ގޭސް އިން ބުނީ، މިދިޔަ އާދިއްތަ ދުވަހުން ފެށިގެން ވިހެއުމުން އަންހެން މީހާއަށް ދޭ ޗުއްޓީ ހަމަހަށް އިތުރުކޮށްފައިވާ ކަމަށެވެ. އަދި ފިރިމީހާއަށް އެއްމަސް ދުވަހުގެ ޕެޓާނިޓީ ލީވް ލިބިގެންދާނެ ކަމަށެވެ.\nރައީސް އެގޮތަށް އިއުލާންކޮށް އަމަލު ކުރަން ފެއްޓެވުމުން ބައެއް ކުންފުނިތަކުންވެސް އަންނަނީ ވިހެއުމުން ލިބޭ ޗުއްޓީ ހަމަހަށް އިތުރު ކުރުމުންނެވެ. އެގޮތުން ސްޓެލްކޯ އަދި އެމްޕީއެލް އިންވެސް ވަނީ އިތުރު ކޮށްފަ އެވެ. އަދި އެޗްއާރްސީއެމް އިންވެސް ވަނީ ހަމަހަށް ޗުއްޓީ އިތުރުކޮށްދީފަ އެވެ.\nގޭސްފުޅިތަކެއް އޮޔާދާތީ ދަތުރުވެރިން ސަމާލުވުމަށް އެެދެފި\nމޯލްޑިވްގޭސް ޑެލިވަރީކުރާ މީހަކު ޕޮޒިޓިވް ވެއްޖެ


ފިޔަވަތީގައި ދިރިއުޅޭ ކުދިންނަށް އަމާޒުކޮށްގެން ތައުލީމީ ޕްރޮޤްރާމްތަކެއް ފެށުން – މިނިސްޓްރީ އޮފް ޖެންޑަރ, ފެމިލީ އެންޑް ސޯޝަލް ސަރވިސަސް\nފިޔަވަތީގައި ދިރިއުޅޭ ކުދިންނަށް އަމާޒުކޮށްގެން ތައުލީމީ ޕްރޮޤްރާމްތަކެއް ފެށުން\nPosted on 20/12/2016 21/11/2017\nމިނިސްޓްރީ އޮފް ޖެންޑަރ އެންޑް ފެމިލީގެ ދަށުން ހިންގާ ކުޑަކުދިން ބަލަހައްޓާ މަރުކަޒު ކަމުގައިވާ ފިޔަވަތީގައި ދިރިއުޅޭ ކުދިންނަށް އަމާޒުކޮށްގެން ތަޢުލީމީ ޕްރޮގްރާމްތަކެއް ފަށައިފިއެވެ. 10 އަހަރުން ދަށުގެ ކުދިން ބަލަހައްޓާ މިމަރުކަޒުގައި މިވަގުތު ދިރިއުޅެމުން ދަނީ 85 ކުދިންނެވެ.\nމިނިސްޓްރީ އާއި މައި ކޮލެޖް ގުޅިގެން ފިޔަވަތީގައި ދިރިއުޅޭ ކުދިންގެ ތެރެއިން އުމުރުން7އަހަރުން ފެށިގެން މަތީގެ ކުދިންގެ އިނގިރޭސި ފެންވަރު އިތުރަށް ރަނގަޅުކުރުމުގެ މަޤްސަދުގައި ‘ޔަންގ ލަރނަރސް އިންގްލިޝް’ ޕްރޮގްރާމެއް ވަނީ ފަށާފައެވެ. މި ޕްރޮގްރާމް ހިންގުމަށް އެލައިޑް އިންޝުއަރެންސް ޕްރައިވެޓް ލިމިޓެޑްއިން ވަނީ މިނިސްޓްރީއަށް އެހީތެރިކަން ފޯރުކޮށްދެއްވާފައެވެ. މީގެ އިތުރުން، މިނިސްޓްރީ އާއި ކީރިތި ޤުރުޢާނާ ބެހޭ މަރުކަޒާ ގުޅިގެން ފިޔަވަތީގައި ދިރިއުޅޭ3އަހަރުން މަތީގެ ކުދިންނަށް ޤުރުޢާން އަދި އިސްލާމް ކްލާސްތައްވެސް ވަނީ މިހަފްތާގައި ފަށާފައެވެ.\nމިފަދަ ޕްރޮގްރާމްތައް މެދުވެރިކޮށް ދަޢުލަތުގެ ބެލުމުގެ ދަށުގައި ފިޔަވަތީގައި ދިރިއުޅޭ ކުދިންނަށް ތަޢުލީމީ ގޮތުން ބޭނުންވާ އެހީތެރިކަން ފޯރުކޮށްދެއްވާ ފަރާތްތަކަށް މިނިސްޓްރީއިން ވަރަށް ޙާއްސަ ޝުކުރެއް ދަންނަވަމެވެ. އަދި، ދައުލަތުގެ ބެލުމުގެ ދަށުގައި ދިރިއުޅޭ ކުދިން ބިނާކުރުމަށްޓަކާ އެކި ފުރުސަތުތައް ކުދިންނަށް ހޯދައިދިނުމުގެ މަސައްކަތްތައް ސަރުކާރުގެ އެކި ވުޒާރާތަކާއި، އަމިއްލަ ޖަމިއްޔާ ޖަމާއަތްތަކާ، ކުންފުނިތަކާ ގުޅިގެން މިނިސްޓްރީއިން ކުރިއަށްގެންދަން ގަސްދުކުރަމެވެ.\n2017 ވަނަ އަހަރުގެ ރެހެންދި އެވޯޑަށް ކުރިމަތިލުމުގެ ފުރުޞަތު މިނިސްޓްރީ އޮފް ޖެންޑަރ އެންޑް ފެމިލީ އިން ހުޅުވާލައިފި →\n← 2017 ވަނަ އަހަރުގެ ރެހެންދި އެވޯޑަށް ކުރިމަތިލުމުގެ މުއްދަތު އިތުރުކޮށްފި


130 kiloge masthuvaathake theege massalaigai himeney Shaheeb dhookollaifi | Mihaaru\nޝަހީބު: އޭނާ މިހާރު ވަނީ ދޫކޮށްލާފައި\n130 ކިލޯގެ މަސްތުވާތަކެތީގެ މައްސަލައިގައި ހިމެނޭ ޝަހީބު ދޫކޮށްލައިފި\n28 އޮކްޓޯބަރ 2020 - 18:30 39 comments\nފުލުސް އޮފީހުން ބުނީ މި މަހުގެ 14 ވަނަ ދުވަހު ހައްޔަރު ކުރި ޝަހީބު ދޫކޮށްލީ، އޭނާގެ ބަންދުގެ މުއްދަތު ހަމަވުމުން އެ އިތުރުކުރުމަށް މިއަދު ކްރިމިނަލް ކޯޓަށް ގެންދިޔުމުން ކަމަށެވެ. އަދި އޭނާ ދޫކޮށްލީ، ހެކި ހުރެގެން ފުރަތަމަ ފަހަރަށް މުއްދަތު ދިނުމަށް ފަހު، ތަހުގީގަށް މިހާރު އިތުރަށް ލިބިފައިވާ ހެއްކާއެކު ކޯޓަށް ހުށަހެޅުމުން ކަމަށް ވެސް ފުލުހުން ބުންޏެވެ.\nމަސްތުވާތަކެތީގެ މައްސަލައިގައި ޝަހީބު ހައްޔަރު ކުރުމާއެކު އޭނާ ވަނީ ޕީއެންސީން ސަސްޕެންޑްކޮށްފަ އެވެ.\nDrug boat, olhuvaalaigen beynunkuri massala balanee\nރާއްޖެ އަށް ޑްރަގް އެތެރެކުރަން ބޭނުންކުރި ކަމުގެ ތުހުމަތަށް މިދިޔަ އަހަރު ހިފެހެއްޓުމަށް ފަހު ދޫކޮށްލި ބޯޓެއް ފެތުނު ކަމަށް ބުނެ ފުލުހުންނަށް އޮޅުވާލައިގެން ބޭނުންކުރަމުންދާ މައްސަލައެއް ވެސް ޝަހީބުގެ މައްޗަށް ތުހުމަތު ކުރެ އެވެ. ފުލުހުން ބުނާ ގޮތުން، މިދިޔަ އަހަރުގެ ނޮވެމްބަރު މަހު އަތުލައިގަތް އީރާން ބޯޓުގެ މައްސަލައާ ޝަހީބު ގުޅުން އޮވެ އެވެ. ނަމަވެސް އެ ބޯޓުން ހައްޔަރުކުރި ހަތް މީހުންނާ ޖާމިނު ވެފައި ވަނީ އޭނާ ކަމަށާއި އެ މައްސަލާގައި ޝަހީބާއި އީރާނުގެ ހަތް މީހުން ކްރިމިނަލް ކޯޓުން ދޫކޮށްލާފައިވާ ކަމަށް ވެސް ފުލުހުން ކުރިން ބުނެފައި ވެ އެވެ.\nޝަހީބަކީ ޕީޕީއެމް/ޕީއެންސީގެ ހަރަކާތްތަކުގައި އިސްކޮށް އުޅުނު އެކްޓިވިސްޓެކެވެ. އެންމެ ފަހުން ބޭއްވި ރައްޔިތުންގެ މަޖިލިސް އިންތިހާބުގައި ގއ. ވިލިނގިލީ ދާއިރާ އަށް އިދިކޮޅު ކޯލިޝަންގެ ފަރާތުން ވާދަ ވެސް ކުރި އެވެ. ކުރީގެ ރައީސް އަބްދުﷲ ޔާމީންގެ ސަރުކާރުގައި އުސޫލުން ބޭރުން މީހުން އަތުން ފައިސާ ނަގައި ފްލެޓު ދިން ކަމަށް ތުހުމަތުުކުރެވުނު މައްސަލައިގައި ވެސް ޝަހީބުގެ ބައިވެރިވުން އޮތް ކަމަށް ތުހުމަތުކޮށްފައި ވެއެވެ.\nކަންނެލި ދޯނިން ގިނަ އަދަދެއްގެ މަސްތުވާތަކެތި ފެނުނު މައްސަލައިގައި ޝަހީބުގެ އިތުރުން ހއ. ހޯރަފުށީ ވައިލެޓްވިލާ އަހްމަދު މޫސާ އާއި އިތުރު ހަތަރު މީހަކު ވެސް ހައްޔަރުކޮށްފައި ވެއެވެ. އޭގެ ތެރޭގައި ކުޑަކުއްޖަކު ވެސް ހިމެނެ އެވެ.\nއިތުރު ލިޔުންތައް މަސްތުވާތަކެތި ކްރިމިނަލް ކޯޓް ކުށްކުރުން ފުލުހުން


SunOnline: PEOPLE - Raalhugadun eri Kamana Council ah\nއަހުމަދު ނާއިފު 17 Apr 2021, 14:32\nސާރާ: އޭނާ ވަނީ ވާދޫ ކައުންސިލަރަކަށް އިންތިހާބުވެފައި --\nގދ. ވާދޫގައި ދިރިއުޅޭ 700 އެއްހާ މީހުންގެ ތެރެއިން އެރަށާ އިންވެގެން އޮންނަ "ބްލޫ ބޯލްސް" ރާޅުގަނޑުން އަރައިގެން އައި ގަދަ އަންހެނަކީ ވާދޫ ޗިޗަންޑާގޭ 29 އަހަރުގެ ސާރާ މުހައްމަދެވެ. އިންސްޓަގުރާމުގެ ނަމުން ނަމަ އެ ރަށުގެ "ސާފް ކުއީން" ނުވަތަ ރާޅާ އަޅާ ރާނީ އަކީ އޭނާ އެވެ. އެކަމަކު އޭނާގެ ވާހަކަ މިހާރު ފަށަން ޖެހެނީ އެ ރަށުގެ ފުއްޓަރު ފަރާތަށް ހޮޅިލާފައި ބިންދަމުން އެ އަންނަ ރީތި ރާޅުތަކާ ހަމައަކުން ނޫނެވެ. ރާޅުތަކުން ނެއްޓި މިދިޔަ ކައުންސިލް އިންތިހާބުގައި ވާދަކޮށް އޭނާ ވަނީ ވާދޫ ކައުންސިލްގެ ގޮނޑިއެއް ކާމިޔާބުކޮށްފަ އެވެ. އޭނާ އަކީ މިއަދު ވާދޫ ހިންގަން ނިކުމެ ހުރި އިންތިހާބީ ކައުންސިލަރެކެވެ. މިއީ މިހާރު ސާރާގެ ވާހަކަ ފަށަން ޖެހޭ ހިސާބެވެ.\nސާރާއަށް މަރުހަބާ ކިޔަން ގުޅާލުމުން ވެސް އޭނާގެ ވާހަކަ ފެށީ ހިތުގައި އޮތް ބޮޑު އަޒުމަކާ ހަމައިންނެވެ؛ "މިރަށް [ވާދޫ] އަށް އުފަންވީވެސް. އުޅެނީ ވެސް މިތާ. މިތަން ދޫކޮށްފައި ނުދާނަން. ދުވަހަކު ދާން ވެސް ވިސްނުމެއްވެސް ނެތް. ދެމެހެއްޓެނިވި ތަރައްގީއާ އެކު އުފާވެރި ދިރިއުޅެއް މި ރަށްތަކުގައި ވެސް އުޅެވޭނެ"\nމިއީ އެންމެ ކުޑައިރުއް ސުރެވެސް ސާރާގެ ރަށް، ވާދޫއާ މެދު އޭނާ ދެކެމުން އައި ހުވަފެނެވެ. އޭނާއާ އެއް އުމުރެއްގެ އެތައް ކުދިންނެއް ކިޔަވާ ނިންމުމަށް ފަހު ރަށް ދޫކޮށް މާލެ ބަދަލުވި ނަމަވެސް ސާރާގެ އަބަދުގެ ވެސް އުންމީދަކަށް ވީ އޭނާގެ ރަށުގައި ތާ އަބަދަށް ދިރިއުޅެ ރަށަށް ހިދުމަތް ކޮށްދީ ނަމޫނާ ދެއްކުމެވެ. އެހެންވެ އޭނާ ރަށުގައި މަޑުކުރީ އެވެ.\nއޭނާގެ މިޒާޖުގައި ހުންނަ ކަމަކީ ހުރަސްތައް ގިރާކޮށް އާދަޔާ ހިލާފު ޗެލެންޖުނެގުމެވެ. އާންމު ގަބޫލު ކުރުންތަކާއި ސަގާފަތަށް ގޮންޖަހައި ކާމިޔާބު މީހަކަށް ވުމެވެ.\nމީގެ ފަސް ވަރަކަށް އަހަރުކުރިން 2016 ވަނަ އަހަރު ރާޅާ އެޅުން ދަސްކޮށް އެކަމުގެ ތެރެއަށް ސާރާ ވަނީ އޭނާއާ އެއް އުމުރެއްގެ ފިރިހެނުން އެކަން ކުރާތަން ފެނި އެއީ އޭނާއަށް ވެސް ނުވާނެ ކަމެއް ނޫން ކަމަށް ގަބޫލުކޮށްގެންނެވެ. އެކަން ވެސް އޭނާ ކުރި އެވެ. އެކަމަކު އެ ހިސާބުން ސާރާ ހުއްޓައެއް ނުލި އެވެ. ދެން އޭނާ ފެށީ ކުޑަކުދިންނަށް ރާޅާ އަޅަން ދަސްކޮށްދޭށެވެ. އަދި އެ ރަށުގައި ރާޅާ އަޅަން ދަސްކޮށްދޭ ކޯސްތަކާއި ކޭމްޕްތައް އަދި މުބާރާތްތައް އޭނާ އިސްނަގައިގެން ބާއްވަން ފެށި އެވެ. އެ ހިސާބަކީ އޭނާއަށް ރަށުގެ އިޖުތިމާއީ ކަންކަމުގެ ތެރެއަށް ވަދެވެން ފެށި ހިސާބެވެ.\nސާރާ ރާޅާ އަޅަން ދަސްކޮށް ދިނުމުގެ މަސައްކަތުގައި --\n"އަހަރެން ބޭނުންވީ އަހަންނަށް އެނގިހުރި އެއްޗެއް މީހުންނަށް ބުނެދީގެން އެންމެން އެކީ ކުރިއަރަން. އެ މަގުސަދުގައި މި ރާޅާ އަޅަން ދަސްކުރުމާއި މޫދު ކުޅިވަރުގެ ފެސްޓިވަލްތައް ބޭއްވުން ފަދަ ކަންކަމަށް އިސްނަގަން ފެށީ. މިކަންކަމުގެ ތެރެއިން މޫދަށް ލޯބިވާނެ ކުދިންތަކެއް އުފައްދަން އަހަރެއްންގެ މަގުސަދަކީ. މީހުން ހޭލުންތެރި ކުރަން އަހަރެންގެ އަޒުމަކީ. އަހަރެންގެ އަމިއްލަ ކުދިންނަށް ވެސް މިކަންކަން ބުނެދިނުން ބޭނުމަކީ،" މީގެ އަހަރެއްހާ ދުވަސްކުރިން ސާރާއާ ދިމާވެ ދެކެވުނު ވާހަކައެއްގެ ތެރެއިން އޭނާ ބުންޏެވެ.\n"ރަށުގައި އިޖުތިމާއީ ރޫހެއް އޮންނަން އަހަރެން ބޭނުމީ،"\nމި ހުރިހާ ޒިންމާތަކެއް ބޮލުގައި އަޅައިގެން ސާރާއަށް ކުރިއަށް ދިޔައިރު އޭނާ އަކީ ތިން ކުދިންގެ މަންމަ އެކެވެ. އަންބެއްގެ ޒިންމާ އާއި މައެއްގެ އެއްގެ ޒިންމާ އުފުލަމުން ސާރާ ކުރިއަށް ދާއިރު އޭރު އޭނާގެ ރަސްމީ ވަޒީފާއެއް ވެސް އޮތެވެ. އެއީ، ވާދޫ ޔޫތު ސެންޓަރު ހިންގުމުގެ އެންމެ އިސްވެރިޔާގެ ވަޒީފާ އެވެ. އެ ވަޒީފާގެ މާކުރިން ވެސް ވާދޫގެ ޒުވާނުންގެ ލީޑަރަކީ އޭނާ އެވެ. ޒުވާނުންގެ ހަރަކާތެއް ރާވާ ނަމަ އޭނާ އެތަނުގައި ހުރެ އެވެ. ފެށިގެން ނިމެންދެން ހުރިހާ ކަމެއްގައި އުޅެ އެވެ. އެ ރަށުގެ ބައެއް ޒުވާނުން ސިފަކުރާ ގޮތުން ނަމަ ސާރާ އަކީ އެ މީހުންގެ ރޫހެވެ.\nސާރާ ބުނި ގޮތުގައި އެ ހުރިހާ ޒިންމާތަކެއް އުފުލަން އޭނާއަށް އޮތް ހިތްވަރަކީ އަމިއްލަ ރަށަށް ހިދުމަތް ކުރަން ޒަމާނުއްސުރެ ހިތުގައި އޮންނަ އަޒުމެވެ. ސާރާ ގަބޫލުކުރި ގޮތުގައި ހިތުގައި އަޒުމެއް ކަނޑައަޅައިފި ނަމަ ހިތްވަރާއި ބުރަ މަސައްކަތުން ކޮންމެ ކަމެއް ވެސް އިންސާނަކަށް ކާމިޔާބު ކުރެވޭނެ އެވެ.\nވާދޫގައި ބޭއްވި މޫދުކުޅިވަރު ހަރަކާތެއްގައި ސާރާ ބައިވެރިވަނީ --\n"މީހުންގެ ފާޑުކިޔުން ވެސް ލިބޭ. އެކަމަކު އެ ހުރިހާ ކަމެއް ޕޮޒިޓިވްކޮށް ނަގައިގެން ސާރާ ހުރިހާ ކަމެއްގައި ވެސް ކުރިއަށް ދަނީ. ސާރާއަށް މިކަހަލަ ކަންކަމުގައި އުޅުމަކީ ލިބޭ އުފަލެއް. ފިރިމީހާ އާއި އެންމެންގެ އެއްބާރުލުމާ އެކު ސާރާއަށް ކުރިއަށް ދެވޭނެ،" ސާރާ ބުންޏެވެ.\nމިފަހަރު ކައުންސިލަށް ސާރާ ވާދަކުރީވެސް އެ އަޒުމުގަ އެވެ. އޭނާ ކުރަހާފައި އޮތް ބޮޑު ތަސައްވަރަކީ ދެމެހެއްޓެނިވި ތަރައްގީއެއް ރަށަށް ގެނައުމެވެ. އެ ތަރައްގީގެ ތެރެއިން ހެޔޮ ޒުވާން ޖީލެއް ބިނާ ކުރުމެވެ. ރަށުގައި ތިބެގެން ރަނގަޅު ތައުލީމާއި ބޭސްފަރުވާ ލިބޭނޭ ސިޔާސަތުތަކެއް ރޭވުމެވެ. ވާދޫއަކީ ތާރީހީ ގޮތުން ވެސް މުއްސަނދި ރަށެކެވެ. މީގެ އިތުރަށް ރާޅާ އަޅާ މީހުންގެ މެދުގައި މަގުބޫލު ރާޅުގަނޑެއް އެ ރަށަށް ލިބިފައި ވުމަކީ ވެސް ރަށުގެ މުއްސަނދިކަން އިތުރުވާ ކަމެކެވެ.\nކެމްޕޭން އިވެންޓެއްގެ ތެރެއިން ސާރާ ރައީސް މުހައްމަދު ނަޝީދާ ސަލާމް ކުރަނީ --\nސާރާ ބުނީ އޭނާ ކައުންސިލްގައި ހުރެ ކުރާނެ އެންމެ މުހިންމު މަސައްކަތަކީ އެ މުއްސަނދިކަމުގެ ފައިދާ އެންމެ ރަނގަޅަށް ރަށަށް ލިބޭނެ ގޮތްތަކަކަށް ސިޔާސަތުތައް ރޭވުމަށް ކުރާ މަސައްކަތެވެ. ސާރާ ގަބޫލުކުރާ ގޮތުގައި އޭނާގެ ފުޅާ ވިސްނުމާ އެކު ރައްޔިތުންނަށް ލާބަ ހުރި ހިދުމަތްތަކެއް އޭނާއަށް ކޮށްދެވޭނެ އެވެ. ސާރާ ނިކުމެ ހުރީ އެ އަޒުމާއި އެ ހިތްވަރާއި ކެރުމުގަ އެވެ.\nސާރާ ކެމްޕޭން ޖަލްސާއެއްގައި ވާހަކަދައްކަނީ --\nސާރާ ގަބޫލު ކުރަނީ ހިތުގައި އަޒުމެއް ކަނޑައަޅައި ބުރަކޮށް މަސައްކަތް ކޮށްފި ނަމަ އެކަމެއް ހާސިލްވާނެ ކަމެވެ. ސާރާ ކައުންސިލްގެ ގޮނޑިއާ ހަމައަށް ކުރި ދަތުރުން ބުނެދެނީ އެވާހަކަ އެވެ. ހޮޅިލާ ރާޅުތަކުން ރެކި ސާރާ މިއަދު އެ ހުރީ އަމިއްލަ ރަށް ވާދޫގެ ހިދުމަތަށް ނިކުމެ އެވެ. ސާރާއަށް އޮތް އުފަލަކީ އޭނާގެ ރަށަށް، ރައްޔިތުންނަށް ހިދުމަތް ކޮށްދެވުމެވެ. އަންހެނަކަށް، އަންބަކަށް އަދި މަންމައަކަށް ވުމަކީ ރަށަށް ހިދުމަތް ކުރާން އޮތް ހުރަހެއް ނޫކަން ސާރާ މުޅި ރާއްޖެއަށް ސާބިތުކޮށްދީފި އެވެ. ކަށިން ހިތްވަރު ނެރެ ކުރި ބުރަ މަސައްކަތުން ސާރާ އޭނާގެ ޒަމާންވީ ހުވަފެން ހަގީގަތަކަށް ހަދައިފި އެވެ.


COVID-19 : Saudi In Fassivi Meehun Ge Adhadhu 100,000 Ah Araifi - Vaguthu\nކޮވިޑް-19 : ސައުދީ އިން ފައްސިވި މީހުންގެ އަދަދު 100،000 އަށް އަރައިފި!\nދުނިޔޭގެ އެކި ކަންކޮޅުތަކުގައި ހަލުވިކަމާއި އެކު ފެތުރެމުން އަންނަ ވައިރަހަށް ސައުދީ އަރަބިއްޔާ އިން ފައްސިވި މީހުންގެ އަދަދު 100،000 އަށް އަރައިފިއެވެ.\nފާއިތުވެދިޔަ 10 ދުވަހުވެސް އެ ގައުމުގައި ހަލުވިކަމާއި އެކު ވައިރަސް އަންނަނީ އާދަޔާ ޙިލާފަށް ފެތުރެމުންނެވެ. ސައުދީގައި ފާއިތުވެދިޔަ މެއި މަހު އެކަނިވެސް ޖުމްލަ 50،000 އަށް ވުރެން ގިނަ މީހުން ވަނީ ވައިރަހަށް ފައްސިވެފައެވެ. އެ ގައުމުގައި ވައިރަސް ފެތުރެން ފަށާފައި ވަނީ މާޗު މަހުގެ ތެރޭގައެވެ.\n30 މިލިއަން މީހުންގެ އާބާދީ އެއް އޮންނަ ސައުދީ އަކީ ގަލްފުގެ ގައުމުތަކުގެ ތެރެއިން މިވަގުތު އެންމެ ގަދައަށް ވައިރަސް ފެތުރެމުން އަންނަ ގައުމުކަން ފާހަގަކޮށްލެވެއެވެ.\nސައުދީގެ ހެލްތު މިނިސްޓްރީ އިން މިއަދު އާއްމު ކުރި ހިސާބުތަކުން ދައްކާ ގޮތުގައި މިއަދު އެކަނިވެސް އެ ގައުމުން 3،045 މީހަކު ވަނީ ފައްސިވެފައެވެ. މިއަދަކީ އެ ގައުމުން މިހައިތަނަށް އެންމެ ގިނަ ބަޔަކު ފައްސިވި ދުވަހެވެ.\nސައުދީ އިން މިހައިތަނަށް 101،914 މީހަކު ކޮވިޑް-19 އަށް ފައްސި ވެފައިވާއިރު، ޖުމްލަ 714 މީހަކު ވަނީ ވައިރަހުގެ ޝިކާރަ އަކަށްވެ މަރުވެފައެވެ. ސައުދީގެ ހެލްތު މިނިސްޓްރީ އިން ފުރަތަމަ ލަފާ ކޮށްފައިވާ ގޮތުގައި އެ ގައުމުން 20،000 އާއި 200،000 އާއި ދެމެދުގެ އަދަދަކަށް މީހުން ފައްސި ވާނެއެވެ.


Nukulhedhuntherikan hunna 10 kujjaku 18 aharu vumun school in vakikoffi | Mihaaru\nނުކުޅެދުންތެރިކަން ހުންނަ 10 ކުއްޖަކު 18 އަހަރު ވުމުން ސްކޫލުން ވަކިކޮށްފި\nއިމާދުއްދީން ސްކޫލުގެ ދަރިވަރުންތަކެއް ސްކޫލުގެ ކްލާހެއްގައި: ނުކުޅެދުންތެރިކަން ހުންނަ ކުދިންނަށް ހާއްސަކޮށްގެން އެ ސްކޫލުގައި ހިންގާ ކްލާހުގައި 100އެއްހާ ކުދިން ކިޔަވާ\nއެނގިފައިވާ ގޮތުގައި އެ ސްކޫލްގެ ސެން ކްލާހުގެ ބެލެނިވެރިންނާ ބައްދަލުކުރުމަށް ފަހު، ސްކޫލުން ވަކި ކުރީ އުމުރުން 18 އަހަރު ފުރިފައި ތިބި ދަރިވަރުންނެވެ.\nގާތްގަނޑަކަށް 100 އެއްހާ ދަރިވަރުން ކިޔަވާ ސެން ކްލާހުގައި އެ ކުދިންގެ އުމުރުން 20 އަހަރު ވާންދެން ކިޔަވައި ދެ އެވެ.\nމިކަމާ ގުޅޭ ގޮތުން ސްކޫލްގެ ޕްރިންސިޕަލް ވަފާ ވަހީދަށް ގުޅުމުން އޭނާ ވިދާޅުވީ އެ މައުލޫމާތު ދެއްވާނީ އެޑިއުކޭޝަން މިނިސްޓްރީން ކަމަށެވެ.\nއެކަމަކު އެޑިއުކޭޝަން މިނިސްޓްރީގެ ބަހެއް މިކަމުގައި ލިބޭ ގޮތެއް ނުވި އެވެ. އެހެންވެ، ދަރިވަރުން ކުއްލި ގޮތަކަށް ސްކޫލުން ވަކި ކުރި ސަބަބެއް ނޭނގުނެވެ.\nނޫހުގައި ނަން ނުޖެހުމަށް އެދި ވާހަކަ ދެއްކި އިމާދުއްދީންގެ ޓީޗަރަކު ވިދާޅުވީ އެޑިއުކޭޝަން މިނިސްޓްރީގެ ކުއްލި މި ނިންމުމާ ގުޅިގެން ބެލެނިވެރިންނާއި ގިނަ ޓީޗަރުން ވެސް ވަރަށް ބޮޑަށް ދެރަވެފައިވާ ކަމަށެވެ.\n"މިތަނުގެ ދަރިވަރުންނަށް ޓީޗަރުން ކިޔަވައިދޭނީ އެކަމަށް ހުސްވެ، ވަަރަށް ބޮޑަށް ސަމާލުވެގެން. ސްކޫލުން ވަކި ކުރި ކުދިންނަށް ކުރި އަށް އޮތް ދެ އަހަރު ވާންދެން ބޮޑެތި ޕްލޭންތަކެއް އެބަހުރި،" އެ ޓީޗަރު ވިދާޅުވި އެވެ.\n"ވަރަށް އުނދަގުލުން ކޮށައި މަށައިގެން އެ ކުދިންނަށް ގިނަ އެއްޗެހިތަކެއް ދަސްކޮށްދެމުން ދިޔައީ،"\nއޭނާ ބުނީ 18 އަހަރު ފުރިފައި ތިއްބަސް އެ ކުދިން ސްކޫލާ ގުޅުނު އިރު، ގިނަ ކުދިންނަށް ވާހަކަ ވެސް ދައްކަން ނޭނގޭ ކަމަށާއި އެކަމަކު އަމިއްލަ ނަމާއި މައިންބަފައިންގެ ނަމުގެ އިތުރުން ފޯނު ނަމްބަރު ކިޔައިދޭން އެނގޭވަރު މިހާރު ކޮށްދީފައިވާ ކަމަށެވެ. އަދި ހިތްހަމަ ނުޖެހޭ ގޮތަށް އެހެން މީހަކު އެއިން ކުއްޖެއްގެ ގައިގާ އަތްލާ ނަމަ، އެކަމަށް ނޫނެކޭ ބުނެ، ގޭތެރޭގައި ހުންނަ ކުދިކުދި ކަންކަން އަމިއްލަ އަށް ކުރާނެ ގޮތް ސްކޫލުން ދަސްކޮށްދެމުން ދިޔަ ކަމަށް ޓީޗަރު ވިދާޅުވި އެވެ.\n"އެހާ ހަމަ އަށް ދަރިވަރުން ގެނެސް، އެހެން ކުއްލިއަކަށް ވަކިވާން ޖެހުނީމަ އެންމެން ވެސް ވަރަށް ދެރަވެފައި ތިބީ،"\nސްކޫލް ތައުލީމް އެޑިއުކޭޝަން މިނިސްޓްރީ ކިޔަވާކުދިން ނުކުޅެދުންތެރިކަން ހުންނަ މީހުން އިމާދުއްދީން ސްކޫލް\n15 ކޮމެންޓް, 126 ރިއެކްޝަންސް\nއެއީ މިހަރު ބޭނުންވާ ބައެއް ނޫން. އެކަން މަޖިލީހުންވެސް ވަވީ ސާބިތު ކޮއްދީފަ\nއެއްވެސް ކުއްޖަކު ބާކީ ނުކޮށް ކަނޑާ ހުސްކުރަނީ!\nމިފަދަ ކުދިންނަކީ އެހެން ކުދިންނާއި އެއްފަދައިން ކަންކަން ނުކުރެވޭ ކުދިންކަން ސަރުކާރުން އަދި ޕޮލިސީ ހަދާ މީހުންނަށް އެގެންޖެހެއެވެ. 18 އަހަރު ފުރުމަކުން މިކުދިންގެ އުގެނުމުގެ މަރުހަލާ ނިންމާލާކަށް ނުޖެހެއެވެ. މީގެ ކޮންމެ ކުއްޖަކީވެސް ތަފާތު އަދި އުގެނުމެގެ ސްޕީޑްވެސް ތަފާތު ކުއްޖެކެވެ. މީގެ ކޮންމެ ކުއްޖަކަށް ވަކިން ހެދޭ ޕްލޭނެއްގެ ދަށުން އެޕްލޭން ހާސިލް ވަންދެން މިކުދިންނަށް އުގެނުމުގެ ފުރުސަތު ދޭން ޖެހެއެވެ.\nމިނިސްޓަރު ނިންމަވާފަ ދެއްތޯ\nމާޖެހި ދިގުހެދުމުގައި ބޮލުފޮތި އަޅައިގެން ނޫސް ކޮންފަރެންސްތަކުގައި ދިވެހިރާއްޖޭގެ ސްކޫލުތަކަކީ އެމެރިކާގެ ހަވަޑް ޔުނިވަސިޓީއަށް ގޮންޖަހާލެވޭ ވަރުތަންތަން ކަމަށް ވާހަކަ ދެއްކިދާނެ! އަސްލު މަންޒަރު މިއޮތީ ފެންނަން! މިއޮތީ ރަހުމާއި، ކުލުނާއި ޔަގީންވެފަ. ހަބޭސް ވެފަ! ނުވަންޏާއި، މާލޭ ފަޅުން ކުނި ހޮވަން ބޮައްކުރާތަކަށް އަރާތިބޭ! އަހަރުމެންގެ ކުދީންކޮޅަށް މިހާލު ޖައްސަން ހަދާނެކަމެއްނެތް!\n6-20 އަހަރާ ދޭތެރޭގަ ސެން ކުދިންނަށް 2016 ނިމެންދެން ތައުލީމް ދެވުނެވެ. ޢަދިވެސް ޖާގަޔަކީ މިނިސްޓްރީން ހެދީމަ ހެދޭނެ އެއްޗެއް، އަނެކާގެ ހައްޤަށްއަރައިގަނެގެން ޖާގަހޯދުމުގެ ބަދަލުގަ މިނިސްޓްރީން މިނޫންގޮތެއް ހެދުން ރަގަޅުވާނެ. ޤާނޫނެއް ހަދައިގެން 18 އަހަރުން މައްޗަށް ކިޔަވާދޭގޮތަށް ހެދީ. ޢެޤާނޫނު ކޮބާތޯ މިހާރު\nބްރިޖް އެޅޭތޯބަލާ، 20 މިނިޓްއިން ފެރީގައި ދެވެން އޮށްވާ އަގުބޮޑުކޮން ކޮން ބްރިޖެއް އަޅަކަށް. މިއުޅެނީ 300،000 ހަމަ ނުވާ އާބާދީއެއް. ބްރިޖް ނޭޅިއަށް ގޮސްއައި އެބައުޅެވޭ. މިފަދަ ކުދިންނަށް ކިޔަވައިދީ އެކަނި ދުނިޔޭގައި އުޅެވޭނެ ގޮތް ހެދޭނެ ރަގަޅު ފެންވަރުގެ ސެންޓަރެއް ނެތް. މިކަންކަން ފުރިހަމަ ވީމަ ހަބޭސްވެފަ އޮންނާނީ.\nއެނމެ ކުއްޖެއްވެސް ދޫކޮށްނުލާ ޕޮލިސީ އަކީ ނުކުޅެދޭ ކުދިން މަގުމަތިކުރުންތަ؟ ބެޔަސް ނުބެޔަސް ސަރުކާރުގެ ޕޮލިސީދޯ\nހަބޭސް ސަރުކާރުން ކަންތައްކުރާ ގޮތުން މިހާރު ވަރަށް ބޮޑަށް މާޔޫސްވެ ތާއީދުކުރާ މިސަރުކާރުމަތިން ފޫހިވެއްޖެ.ރައިސް ނަޝީދަށް އެއްވެސް އިރެއްގައި ވޯޓެއް ނާޅަމު.އަދި ތާއީދުވެސް ނުކުރަމު.އެހެނަސް މިއަދު ވިސްނިއްޖެ އެމަނިކުފާނު ދިވެހިރައްޔިތުންނާއިމެދު ވިސްނާ ފިކުރުކުރިކަން.މުސްކުޅިވެ ދަރިންނަށް އުނދަގޫވި މަންމަ އާއި ބައްޕަ މެންމިއަދު އެދަރިން އުފަލާއެކު ބަލައި އާއިލީ ހަމަޖެހުން ގެނުވިކަން ހިތަން އެރުމުން މިއަދު ވިސްނިއްޖެ.އެކަނިވެރި މައިންނާއި ހާއްސައެހީއަށް ބޭނުންވާ މީހުންނަށް އަޅައިލެއްވީ މިޤައުމުގެ ރައީސަކު ކުރި ބޮޑު ހެޔޮ ރަގަޅު ކަމެއްކަން މިއަދު ވިސްނިއްޖެ.ބޯހިޔާވަހިކަން ހޯދުމާއި ބޭސްފަރުވާ އަށް ސަލާންޖެހުން ހުއްޓުވަން ބޮޑު މަސައްކަތެއް ކުރިނަމަވެސް އެކަމަށް އަހަރުމެން ޖޯކުޖެހިހަދާން މިއަދު ވުމުން އެކުރެވުނީ މުޅިން ރަގަޅު ކަމެއްނޫންކަން ވިސްނިއްޖެ.އަޖަލުހަމަވެ ވެރިކަން ގެންދެވުމުން ނަޝީދުގެ،އަދު އެދެނީ އެފަދަ ދެވަނަ ވެރިއަކުލެހުއްޓުން އެދި ދުއާކުރުންކަން މިއަދު ދިވެހިންނަށް ވިސްނިއްޖެ.މިހުރިހާ ކަމަކީ އިބުރަތުންފުރިގެންވާ ވިސްނާ ފިކުރުކޮށް ހެޔޮގޮތް އިހްތިޔާރުކުރުން އެއީ ކުރަން އެންމެ ރަގަޅު ގޮތްކަން ވެސް މިއަދު ވިސްނިއްޖެ.\nމިސަރުކާރުންވެސް އަންނަނީ ތިޔަ ހުރިހާ އިނާޔަތްތަކެއް ދެމުންނޭ.. އަދި އެއިނާޔަތްތައް ވަނީ ބޮޑު ކޮށްފައި... ހަމަކައިވުމެސް ސަރުކާރުން އެކުދިން ބާކީ ކުރިކަމެއް އަދި ހާމައެއް ނުކުރޭ؟؟؟ ތޯ ތޯ ކޮށް ދެކެވޭ ވާހަކައެއްގައި ހަގީގަތެއް ނުވާނެ...


Tottenham balikoh Liverpool thaavaluge evvana ah | Jazeera\tޓޮޓެންހަމް ބަލިކޮށް ލިވަޕޫލް ތާވަލުގެ އެއްވަނައަށް - Jazeera\nޓޮޓެންހަމް ބަލިކޮށް ލިވަޕޫލް ތާވަލުގެ އެއްވަނައަށް\nސާއިފް ޝިޔާދު December 17, 2020 77 views0\nއިނގިރޭސި ޕްރިމިއަރ ލީގުގައި ޓޮޓެންހަމް ހޮޓްސްޕަރސްގެ މައްޗަށް ކުރި ހޯދައި ތާވަލުގެ އެއްވަނަ މަގާމަށް އެންމެ ފަހުގެ ޗެމްޕިއަން ލިވަޕޫލް ޖެހިލައިފިއެވެ.\nއަމިއްލަ ދަނޑުގައި ޓޮޓެންހަމްގެ މައްޗަށް ލިވަޕޫލް ކުރި ހޯދީ 2-1 ގެ ނަތީޖާއަކުންނެވެ. މި މެޗުގައި ލިވަޕޫލްއިން ޖެހި ފުރަތަމަ ލަނޑު މެޗުގެ 26 ވަނަ މިނެޓުގައި އެޓީމަށް ޖަހައިދިނީ މުހައްމަދު ސަލާހުއެވެ. މެޗުގެ 33 ވަނަ މިނެޓުގައި ޓޮޓެންހަމްއިން އެއްވަރުކުރިއިރު މި ލަނޑު އެޓީމަށް ޖަހައިދިނީ ދެކުނު ކޮރެއާގެ ފޯވާޑް ސޮންއެވެ. މި މެޗުން ލިވަޕޫލް މޮޅުވި ލަނޑު 90 ވަނަ މިނެޓުގައި އެޓީމަށް ޖަހައިދިނީ ރޮބާޓޯ ފިރްމީނޯއެވެ.\nޕްރިމިއަރ ލީގުގައި ވެސްޓް ހަމް އަދި ކްރިސްޓަލް ޕެލަސް ބައްދަލުކުރި މެޗު ނިމުނީ 1-1 އިން އެއްވަރުވެގެންނެވެ. ފުލަމް އަދި ބްރައިޓަން ބައްދަލުކުރި މެޗު 0-0 އިން އެއްވަރުވިއިރު ރަށުން ބޭރުގައި އެވަޓަންއިން ވަނީ 2-0 އިން ލެސްޓާ ބަލިކޮށްފައެވެ. އާސެނަލް އަދި ސައުތުހެމްޕްޓަންގެ މެޗު 1-1 އިން އެއްވަރުވިއިރު ލީޑްސް އިން ވަނީ 5-2 އިން ނިއުކާސަލް ބަލިކޮށްފައެވެ.\nޕްރިމިއަރ ލީގުގެ ތާވަލުގެ އެއްވަނާގައި 28 ޕޮއިންޓާއެކު ލިވަޕޫލް އޮތްއިރު ދެވަނައިގައި 25 ޕޮއިންޓާއެކު އޮތީ ޓޮޓެންހަމްއެވެ. ތިންވަނައިގައި 24 ޕޮއިންޓާއެކު ސައުތުހެމްޕްޓަން އޮތްއިރު ހަމަ އެ އަދަދަށް ޕޮއިންޓް ހޯދައިގެން ލަނޑުގެ ތަފާތުން ހަތަރުވަނަ ލިބެނީ ލެސްޓާ އަށެވެ.


އައިއޭސީގެ “ލޯތްބާއެކު2020” ކެމްޕޭން މެދުވެރިކޮށް ، ދީލަތި ދިވެހިން އެތައް މުސްލިމުންނަކަށް ހިނިތުންވުން ގެނެސްދީފި – Dhen.mv\nއައިއޭސީގެ "ލޯތްބާއެކު2020" ކެމްޕޭން މެދުވެރިކޮށް ، ދީލަތި ދިވެހިން އެތައް މުސްލިމުންނަކަށް ހިނިތުންވުން ގެނެސްދީފި\nއިންޓަނޭޝަނަލް އެއިޑް ކެމްޕޭން (އައިއޭސީ) އިން ކުރިޔަށް ގެންދާ ލޯތްބާއިއެކު 2020 ޕެންޑެމިކް ރިލީފް ކެމްޕޭނަށް ބޮޑު ތަރުޙީބެއް ލިބި ، ދުނިޔެއަށް ކުރިމަތިވެފައިވާ ކޮވިޑް 19 ގެ މުސީބާތުގެ ދަނޑިވަޅުގައި ވެސް ދިވެހިންގެ ހިތްހެޔޮކަން މި ކެމްޕޭންގެ ޒަރީޢާއިން ދައްކުވައިދީފިއެވެ.\nއައިއޭސީއިން ކޮންމެ ރޯދަމަހަކު ކުރިއަށް ގެންދާ ސިލްސިލާ ޕްރޮގްރާމްގެ ދަށުން ، މިއަހަރު ހިންގި "ލޯތްބާއިއެކު 2020 ޕެންޑެމިކް ރިލީފް ކެމްޕޭން" ކުރިޔަށް ގެންދަނީ ހަސަރަހައްދަކަށް ބަހާލައިގެންނެވެ. އެގޮތުން މި ކެމްޕޭނަށް ކަނޑައަޅާފައިވާ6ޤައުމަށް ރާއްޖޭގެ ނިސްބަތުން ބޮޑެތި އެހީތެރިކަމެއް މިހާތަނަށް ފޯރުކޮށްދީފައި ވެއެވެ. މިއަހަރުގެ ކެމްޕޭން ހާއްސަ ކުރެވިފައިވަނީ ޔުގެންޑާ، ފަލަސްތީނު، ސީރިޔާ، ޔަމަން، ނޭޕާލްގެ އިތުރުން މެލޭޝިއާއާއި ބަންގްލަދޭޝްގައި ދިރިއުޅޭ ރޮހިންޔާ ދަރިފަސްކޮޅުގެ ރެފިއުޖީނަށެވެ.\nއައިއޭސީއިން މަޢުލޫމާތުދޭގޮތުގައި ލޯތްބާއިއެކު 2020 ކެމްޕޭނުގައި ހިމެނޭ އެއް ބައި ކަމަށްވާ އިފްތާރު ޕެކޭޖުތައް ހަދިޔާކުރުމަށް ޑޮނޭޝަން ބަލައިގަތުން ކުރިޔަށް ގެންގޮސްފައިވަނީ ރޯދަ މަހުގެ 25 ވަނަ ދުވަހުގެ ނިޔަލަށެވެ. އެހެންނަމަވެސް، ކާބޯތަކެތީގެ ޕެކޭޖްތަކަށް ޑޮނޭޝަން ބަލައިގަތުން އޭގެ ފަހުން ވެސް ކުރިޔަށްދާނެ ކަން އައިއޭސީއިން ހާމަކުރެއެވެ. ލޯތްބާއިއެކު 2020 ކެމްޕޭން ހަރޯދައިގެ ނިޔަލަށް ކުރިޔަށް ގެންދިޔުމަށް އައިއޭސީއިން ނިންމާފައިވެއެވެ.\nމިއަހަރުގެ ކެމްޕޭނަށް ރޯދަ މަހުގެ ހިނގަމުން މިދާ ފަހު ދިހައިގައި އެކަނި ވެސް 2.4 މިލިއަން ރުފިޔާ ލިބިފައިވެއެވެ. މި މަތިވެރި އެހީ ފާހަގަ ކުރަމުން އައިއޭސީން ބުނީ މި ކެމްޕޭނުން އެހީ ލިބުނު ފަރާތްތަކުގެ ޝުކުރާއި ހެޔޮ ދުޢާ ކެމްޕޭނަށް އެކި ގޮތްގޮތުން އެހީވެދެއްވި ފަރާތްތަކަށް ރައްދުކުރާ ކަމަށެވެ. މީގެއިތުރުން މި ކެމްޕޭނުގެ ޒަރީޢާއިން އެހީ ލިބުނު ފަރާތްތަކުގެ ހިނިތުންވުމުން ލިބުނު އުފާވެރިކަމަކީ އަގުނުކުރެވޭ ވަރުގެ ކަމެއްގެ ގޮތުގައި އައިއޭސީއިން ސިފަކުރެއެވެ.\nލޯތްބާއިއެކު 2020 ޕެންޑެމިކް ރިލީފް ކެމްޕޭނަށް މިހާތަނަށް ޖުމްލަ 3.9 މިލިއަން ރުފިޔާ ލިބިފައިވެއެވެ. އައިއޭސީގެ މި ކެމްޕޭން ކުރިޔަށްގެންދިޔަ ހަސަރަހައްދުގައި ހިމެނޭ ހަތަރު މީހުންނާއި ހަމީހުން ދިރިއުޅެމުންދާ 3985 އާއިލާއަކަށް ކާބޯތަކެތީގެ ޕެކޭޖް ވަނީ ހަދިޔާކޮށްދީފައެވެ.\nއިންޓަނޭޝަނަލް އެއިޑް ކެމްޕޭން (އައިއޭސީ) އިން އަންނަނީ ލޯތްބާއެކު 2020 ކެމްޕޭނުގެ ޑިސްޓްރިބިއުޝަންތަކުގެ އެންމެ ފަހުގެ ފޮޓޯތަކާއި ވީޑިއޯތައް އައިއޭސީގެފޭސްބުކް ޕޭޖު (https://www.facebook.com/IACMaldives/)ގައި ހިއްސާކުރަމުންނެވެ. އައިއޭސީގެ މި ކެމްޕޭނާއި ގުޅޭ އިތުރު މަޢުލޫމާތު ހޯއްދަވަން ބޭނުން ފުޅުވާ ފަރާތްތަކުން މި ޕޭޖާއި އެ ޖަމްއިއްޔާގެ ހޮޓްލައިން ނަމްބަރު 9122121 މެދުވެރިކޮށް ހޯއްދެވޭނެއެވެ.\nމި ކެމްޕޭނާއި ބެހޭ އިތުރު މަޢުލޫމާތެއް ބޭނުންނަމަ އައިއޭސީގެ ހޮޓްލައިން ނަންބަރު 9122121 ގުޅޭނެއެވެ. ލޯތްބާއިއެކު 2020 ކެމްޕޭން މެދުވެރިކޮށް ހަމީހުންގެ އާއިލާއަކަށް އެއް މަސް ދުވަހުގެ ކާބޯތަކެތީގެ އިތުރުން އެއް މަހުގެ ހައިޖީން ޕެކެއް 60 ޑޮލަރަށް ދެވޭނެ އިންތިޒާމް އެ ޖަމްޢިއްޔާއިން ވަނީ ހަމަޖައްސާފައެވެ. އައިއޭސީގެ އެމެޖެންސީ ރިލީފް އެކައުންޓް ނަންބަރަކީ 7770000026259 އެވެ.\nލޯތްބާއެކު 2020 ޕެންޑެމިކް ރިލީފް ކެމްޕޭނުގެ އިތުރުން، އައިއޭސީއިން ވަނީ ފާއިތުވި ދުވަސްތަކުގެ ތެރޭގައި ދުނިޔޭގެ އެކި ކަންކޮޅުތަކުގައި ތިބި ނިކަމެތިންނަށް އެހީވުމުގެ ގިނަ ކެމްޕޭންތައް ކުރިޔަށް ގެންގޮސްފައެވެ. ނިކަމެތިންނަށް ކާބޯތަކެތި ހަދިޔާކުރުމުގެ އިތުރުން، ފިތުރު ޢީދުގެ މުނާސަބަތާއި ގުޅިގެން ހަރަކާތްތަކެއް ރާވަމުން އަންނަކަން އައިއޭސީއިން ހާމަކޮށްފައިވެއެވެ.


ކާޑާއި ބޯފެން ހޯދުމަށް މާލީ އެހީ ބޭނުން ފުޅުވާ މާފަންނު މެދު ދާއިރާގެ ރައްޔިތުންނަށް އެ ދާއިރާ މެންބަރު އެހީވަނީ – Dhen.mv\nކާޑާއި ބޯފެން ހޯދުމަށް މާލީ އެހީ ބޭނުން ފުޅުވާ މާފަންނު މެދު ދާއިރާގެ ރައްޔިތުންނަށް އެ ދާއިރާ މެންބަރު އެހީވަނީ\nApril 22, 2020 - 6:17 pm\nކާށާއި ބޯފެން ލިބުމުގައި ދަތިތައް ކުރިމަތިވެފައިވާ މާފަންނު މެދު ދާއިރާގެ ރައްޔިތުންނަށް އެހީވުމަށް އެ ދާއިރާގެ ރައްޔިތުންގެ މަޖިލިހުގެ މެމްބަރު އިބްރާހިމް ރަޝީދު (ބޮންޑޭ) ފައްޓަވައިފިއެވެ.\nބޮންޑާ މިކަން ހާމަކޮށްފައިވަނީ ޓްވިޓާގައި މީހަކު ކުރި ޓްވީޓަކަށް ޖަވާބު ދެއްވަމުންނެވެ.\nއެގޮތުން ޓްވިޓާގައި އަސްމާގެ ނަމުގައި ހިޔާލު ފާޅުކުރި މީހަކު ބޮންޑޭ ޓެގްކޮށް ބުނީ ވޯޓު ހޯދަންވީމަ، ގުޅާވަރުން ބޮލާ ނުކުޅަދާނަވާ ކަމަށާއި މަޖިލިހަށް ހޮވުމަށްފަހު އެއީ އުޅުއްވާ މެމްބަރެއް ކަން ވެސް ނޭނގޭ ކަމަށެވެ. އަދި މިހާ ދަތި ދަނޑިވަަޅެއްގައި ދާއިރާގެ ރައްޔިތުން އުޅޭ ގޮތަށް ބަލާލަން ގުޅާ ވެސް ނުލާ ކަމަށް އޭނާ ބުނެފައިވެއެވެ.\nއެއަށް ރައްދު ދެއްވަމުން ބޮންޑާ ވަނީ އެ ވާހަކަ ތައް ދޮގުކޮށް، އަސާސީ ކާޑުގެ ބާވަތްތައް ގަތުމަށް މާލީ ގޮތުން ދަތިވާ ދާއިރާގެ މެންބަރުންނަށް މާލީ ގޮތުން އެހީތެރިކަން ފޯރުކޮށްދެމުން ދާ ކަމުގައި ބުނެފައެވެ.\nމާފަންނު މެދު ދާއިރާގެ އޮފިޝަލް ޓްވިޓަރ އެކައުންޓް އިން ވެސް ވަނީ މި ފަދަ ފަރާތެއް ވާނަމަ އެ ދާއިރާގެ މެމްބަރު ބޮންޑޭ އަށް ނުވަތަ، ލަބީގް މާހިދު ނަމަކަށް ކިޔާ މީހަކަށް ޕްރައިވެޓް ކޮށް މެސެޖުކޮށްދިނުމަށް އެދިފައެވެ.\nކޮވިޑް-19 އާ ގުޅިގެން ރައްޔިތުންގެ މާލީ ހާލަތު ދަށްވަމުން އަންނައިރު މީގެ ކުރިން ގަލޮޅު ދެކުނު ދާއިރާގެ މެންބަރު މީކާއިލް ނަސީމް ވެސް ވަނީ އެ ދާއިރާގެ ހުރި ގެތަކުގެ ތެރެއިން އެންމެ އަތްމަތި ދަތި 100 ގެއަކަށް އެހީތެރިކަން ފޯރުކޮށްދެއްވާފައެވެ.


Nasheed Aa Bahdhal Kurevvumah Jabir Hadhiya Hifaigen Germany Ah Vadaigannavanee - Vaguthu\nނަޝީދާ ބައްދަލު ކުރެއްވުމަށް ޖާބިރު ހަދިޔާ ހިފައިގެން ޖަރުމަނަށް ވަޑައިގަންނަވަނީ\nޖާބިރު ރައީސް ނަޝީދާއި ސަލާން ކުރައްވަނީ --\nރައްޔިތުން މަޖިލީހުގެ ރައީސް މުހައްމަދު ނަޝީދުގެ ހާލުކޮޅު ބެއްލެވުމަށް ކާށިދޫ ދާއިރާގެ މެމްބަރު އަދި ދިވެހި ރައްޔިތުންގެ ޕާޓީ (ޑީއާރުޕީ) ގެ ލީޑަރު އަބްދުﷲ ޖާބިރު ޖަރުމަނަށް ފުރާވަޑައިގަތުމަށް ނިންމަވައިފިއެވެ.\n"ވަގުތު" އާއި ވާހަކަދައްކަވަމުން ޖާބިރު ވަނީ ނަޝީދަށް ދިން ނިރުބަވެރި ހަމަލާ ކުށްވެރި ކުރައްވައިފައެވެ. އަދި ނަޝީދަށް ޒިޔާރާތްކޮށްލުމަށް ޖަރުމަނަށްް ފުރާވަޑައިގަތުމުގެ މަސައްކަތް ކުރައްވާ ކަމަށް އޭނާ ވިދާޅުވިއެވެ.\nޖާބިރު ވިދާޅުވީ ވިސާ ހަމަޖެއްސުމުގެ ކަންކަން މިހާރު ކުރަމުންދާ ކަމަށެވެ. އަދި ނަޝީދުގެ ދެކިލަން ކެތްމަދުވެފައި ހުރި ކަމަށް ވިދާޅުވިއެވެ. ޖާބިރު ވިދާޅުވީ ނަޝީދު ކައިރިއަށް ވަޑައިގަންނަވާނީ ވެސް އެމަނިކުފާނަށް ހަދިިޔާއެއް ހިފައިގެން ކަމަށެވެ.\n"ނަޝީދަށް ދިން ހަމަލާ އަޅުގަނޑު ވަރަށް ބޮޑަސް ކުށްވެރިކުރަން. އެކަމުގެ އަޑީގައި ތިބި ބަޔަކު އިންސާފްގެ ދަރުބާރަށް ގެނެވެން ޖެހޭނެ. އަޅުގަނޑުވެސް މިހާރު މި މަސައްކަތް ކުރައްވަނީ ރައީސް ނަޝީދަށް އިހްތިރާމްގެ ޒިޔާރާތެއް ކޮށްލަން. އެމަނިކުފާނުގެ ހާލުކޮޅު ބެއްލުވުމަށް. އެ ޒަހަމްތައް ފެނިފަ އަޅުގަނޑު ވަރަށް ހިތާމަކުރިން. ވިސާ ހަމަޖެހޭ އިރަށް ޖަރުމަނަސް ނައްޓާލާނަން، ހަދިޔާ ހިފައިގެން" ޖާބިރު ވިދާޅުވިއެވެ.\nނަޝީދަށް ހަމަލާދީފައިވަނީ މި މަހުގެ6ވަނަ ދުވަހު އެމަނިކުފާނުގެ ގެކޮޅު ކަމަށްވާ ގ. ކެނެރީގެއިން ނިކުމެވަޑައިގެން މަޖީދީ މަގުގައި އޮތް އެމަނިކުފާނުގެ ކާރުކޮޅަށް އަރާވަޑައިގަތުމަށް ހިންގަވާފައި ވަޑައިގަންނަވަނިކޮށް އެސަރަހައްދުގައި ޕާކުކޮށްފައި ހުރި ސައިކަލެއްގެ މަޑި ދަށުން ބޮމެއް ގޮއްވާލައިގެންނެވެ.\nހަމަލާގެ ގެއްލުން ބޮޑުކުރަން ބޮމުގެ ތެރެއަށް އަޅާފައި ހުރި ރޭޒާ ފުއްތައް އެމަނިކުފާނުގެ ފުއްމާޕެމާއި ބަނޑާއި ފަޔަށް ވެސް ވަދެފައި ހުއްޓެވެ. ހަށިކޮޅަށް ވަދެފައި ހުރި އެ ރޭޒާ ފުއްތައް ނަގަން ހޭނައްތައިގެން 16 ގަޑިއިރުގެ އޮޕަރޭޝަންތަކެއް އޭޑީކޭ ހޮސްޕިޓަލްގައި ކުރި އެވެ. މިހާރު އެމަނިކުފާނު ގެންދަވަނީ ޖަރުމަނުގައި އިތުރު ފަރުވާ ހޯއްދަވަމުންނެވެ.\nމެއި 17, 2021 14:58\nޖޫސް ފުޅިއެއްތަ ގެންދަނީ؟\nމެއި 17, 2021 21:08\nދިޔާ އެއްޗެ ލާނެ ދަބަހެއް ހޯދާތި\nމެއި 17, 2021 23:40\nލޮލީ ޖާބިރު ތަ އެއްކަލަ ކޮހު\nމެއި 17, 2021 15:23\nޖާބިރޫ ޖާބިރޫ ބާ އަކަށް ދިމާއަށް ބަލާވެސް ނުލާތި\nމެއި 17, 2021 15:24\nޖާބިރު ކީތްކުރަންދަނީ ގަހަކައް އެރޭނީޔަކީނޫން ބަލިވެ އުޅުއްވަނީ ޖާބެ ދިޔާމަ އިތުރު ބޮލުރިހުމަކައްވާނީ ޖާބެ ރަނގަޅުވާނެ އަމިއްލަފުޅައް މިހާރު ބޮލުގަ ކެނޑިފަ ހުރިރޮދި ތަކައްބޭސްކޮއްލަން އުޅުއްވީއްޔާ\nމެއި 17, 2021 15:26\nތިޔަ ޖާބިރުމެންގެ ޚަބަރުތަށް ނުގެނެސް އެ ހެން ކަމެއް ކޮށްބަލަ\nމެއި 17, 2021 15:30\nއިންސާފުގެ ދަރުބާރޭ..؟..ބޮންބޭ ދަރުބާރޭ ކިޔާބަލަ . ކަލޭމެންނަށް ، ނާއްޓެއްވަރުގެ ތަންކޮޅެއްގެ ތެރޭގައި އުޅޭ ރައްޔަތަކަށް އިންސާފު ގާއިމު ނުކުރެވިގެން މިއުޅޭ ސަބަބަކީ ތިކަހަލަ ތާކުންތާކު ނުޖެ ހޭ އި ހުލާސްތެރި ކަމެއްނެތް ސިޔާސީ ފައިސާޔާ ހެދީ ބޫތުކައިފަ ތިބިބައެއްގެ ސަބަބުން... އައްނި ކީއްކުރަން އެއްވެސްވެސް ރައްޔަތަކަށް ލާއިންސާނީ ހަމަލާ ދީގެންނުވާނެ...މިއޮތީވާ ގައުމެއް...!\nމެއި 17, 2021 15:46\nޖާބިރުދޭ ހަދިޔާ އަންނިއަށް ވަރަށް ރަގަޅުވާނެ . އަދި ހަދިޔާ ބޭނުން ކުރާނީވެސް ދެބޭފުޅުން އރކުގަ ކަމަށް ލަފާ ކުރެވޭ\nމެއި 17, 2021 16:10\nހަދިޔާ އަކީ ދިޔާތަކެތި އެޅި ދަބަހެއްތަ\nމެއި 17, 2021 16:24\nމަޖުލީހު މެންބަރުންނަށް ވިސާ ބޭނުންތަ\nމެއި 17, 2021 16:25\nއަނެއްކާ ތިދެއްވާ ހަދިޔާ އަނބުރާ ހޯދަން ނޫޅެ ހުރެވޭނެތަ..! ކޮންމެ ގޮތެއްވިއަސް ތިހަދިޔާގެ އަގުވަޒަން ކުރެވެންވާނެ. އޭރުން ދިރިތިބީންނަށް ނުވަތަ ހެޔޮއެދޭ ފަރާތްތަކުން ނަމަވެސް އ.ޖާބިރު ތިއަނބުރާ ހޯދަން އުޅޭއިރު ތިއެއް ދެވޭނީވެސް ވަކްތުން ވަކްތަށް.\nމެއި 17, 2021 16:31\nޖާއްކޮ ޔޫ އަރ ދަ ކޫލަސްޓް ހިއުމަން އޮފް ދިސް ޖެނެރޭސަން... ކީޕް ގޮއިންގް. 2023 އިސް ޔުއަރ އިޔަރ.މޭން\nމެއި 17, 2021 16:59\nތި ހަދިޔާ ޖަރުމަނުންވެސް ހިލޭ ލިބޭނެ. ކީއްކުރަން މާލެއިން ގެންދަނީ. ޢެތަނަށް ގޮސް ތިއިހ ހްތިރާމްގެ ޒިޔާރަތް ކޮށްފަދީ\nމެއި 17, 2021 17:11\nއެކޮޅުގަ ބޯކޮށް ތި ހަދިޔާތައް އޮއްނާނެ\nދިޔާ އެއްޗެހި ދަބަހެއް ހިފައިގެން ދާތި...\nމެއި 17, 2021 17:28\nމެއި 17, 2021 17:52\nޖަރުމަނަށް ދިއުމުގެ ކުރިން ދަންވަރު މުވައްޒަފުން ފޮނުވައިގެން ވެރިފަރާތުގެ ހުއްދަނެތި ގެންދެވި އަލުގަނޑުގެ މުދާ ތައް ރައްދު ކޮއްދެއްވުން އެދެން.\nމެއި 17, 2021 18:30\nހޮނޑާފުށި އެޕިސޯޑް ނުކުޅޭތި. ހާމިދު އަބުދުލް ޣަފޫރު ނުގެންދާތި.\nމެއި 17, 2021 18:59\nތީ ނަޝީދަށް މާ ހެޔޮއެދޭމީހެއްތަ؟އަނެއްކާ ކޯއްޗެއް ތި ގެންދަވަނީ؟ކަފަ ލޮލީތަ؟\nމެއި 17, 2021 19:01\nމުހައްމަދު އަމީން ލިޔުއްވާފައިވާ ގޮތުގައި މާލޭގައި ބައްދަލުވުން ބާއްވަން ދަތިވީމާ ބޭއްވީ ފަތުހުއްސަލާމް ކިޔާ މާލޭ ފަޅުގައި އޮތް އޮޑީގައި. އެއީ ނަށާފުޅި ބޮއިގެން ޖަލްސާ ކުރެވެން އޮތީ އެތަނުގައި ކަމަށްވާތީ.\nގެއިން ބަދިގެއަށް ދާހެން ޖަރުމަނަށާއި ލަންޑަނަށްވެސް ދެވޭކަން މީސްތަކުންނަށް އަންގައި ބޮޑާކަން ފާޅުކުރުން! ހެހެހެހެ!\nމެއި 17, 2021 19:57\nމަހީކުރިގޮތެއްނޫންތިވީއަކީ. މަހީކުރީ ވަތަންޔާހޫ ޔަހޫދީ އަށް ހަދިޔާ ފުޅުތަކެއް ހިއްޕަވައިގެން\nމެއި 17, 2021 20:45\nފަލަސްތީނަށް މިފަދަ ހިތާމަވެރި ދަނޑިވަޅެއްގަ އެޤައުމަށް ރަނގަޅު ހަދިޔާއެއް ދިންނަމަ ތަންކޮޅެއް ސަވާބު ބޮޑުވީސް ތޯއްޗެއް\nމެއި 17, 2021 20:48\nޖައްސަމުން ގޮސް ޖައްސަމުން ބަލިބައްޔަށް ކުރާ ފަރުވާއެކޭ\nކަރުގަނޑުން ބަނބުކޭލު ދުޅަބަލި ނެތްތަފާތެއް ބޭސްކުރުން\nޅެންވެރިޔާ ބުނަނީ ގެއްލުން ހުރި އެއްޗަކުން ބައްޔަކަށް ބޭސްކުރުމުގެ ނަމުގާ އެތިކޮޅުކޮޅު ދެމުން ފަރުވާ ކުރުމުންގޮސް ޝިފާކުރާކަމުގެ ނިޒާމަކީ ޖާ ހިލުކަމޭ. އެގޮތަކީ ބަނބުކޭލު ކަރުގަނޑުން ދުޅަބައްޔަށް ދިވެ ހިން އި ހުޒަމާނު ބޭސްކުރުން ފަދަ ކަމެކޭ. ޓީބީ ޖެ ހިފާ ހުރި މީ ހަކަށް އަރިދަފުސް ރޯގާ ބޭސްދީގެން ނުކަތާނެޔޭ..\nމެއި 17, 2021 21:37\nބޯހަމަޖެހޭ ސޮރެއްތަ އެއީ؟\nމެއި 17, 2021 23:08\nރިހާކުރާ ތެލުލިފަތާ ލޮނުމިރުސް ގެންދާތި ކޮންމެސް\nމެއި 22, 2021 22:24\nމިދެން ކޮން ބައެއްތަ ؟ބޮޑާކަން ދައްކަން


Sifainge ah vannan 759 meehun kurimathi laifi\nސިފައިންގެ ޖަލްސާއެއް: ސިފައިންގެ ހިދުމަތަށް ވަންނަން ގިނަ ބަޔަކު ދަނީ ޝައުވެރިކަން ފާޅު ކުރަމުން -- ފޮޓޯ: އަހުމަދު އަޝްހާދު އަބްދުﷲ (ޖެރީ) | އަވަސް\nއަލަށް ހުޅުވާލި ވަޒީފާ ފުރުސަތުގައި ސިފައިންގެ ވަޒީފާ އެދި މިހާތަނަށް 759 މީހަކު ފޯމް ހުށައަޅައިފި އެވެ.\nސިފައިންގެ ވަޒީފާ އެދި ހުށައެޅުމުގެ މުއްދަތު މި މަހުގެ 31 ގެ ނިޔަލަށް އެބައޮތެވެ. އެމްއެންޑީއެފްގެ އިސް ތަރުޖަމާން މޭޖާ އިބްރާހިމް އާޒިމް ވިދާޅުވީ އެ ތާރީހާ ހަމައަށް ވަޒީފާއަށް އެދި ހުށައެޅި މީހުންގެ އިންޓަވިއު ކުރުމާއި ފިޒިކަލް ޓެސްޓުތައް ކުރިއަށްދާ ކަމަށެވެ.\nމިހާތަނަށް 700 އަށްވުރެ ގިނަ ފޯމް ވަނީ ހުށަހަޅާފައި ވާއިރު ޖަނަވަރީ މަހުތެރޭ ވަޒީފާއަށް އެދި ފޯމް ހުށައަޅާ މީހުންގެ އިންޓަވިއު ކުރުމާއި ފިޒިކަލް ޓެސްޓުތައް ބާއްވާނެ ތާރީހެއް ވަރަށް އަވަހަށް ތާވަލްކޮށް، ފޯމް ހުށައެޅި މީހުނާ ގުޅުމުގެ މަސައްކަތަށް ކުރާނެ އެވެ.\nއާޒިމް ވިދާޅުވި ގޮތުގައިު ސިފައިންގެ ވަޒީފާއަށް ހުޅުވާލުމުން މިހާތަނަށް ފޯމު ހުށަހެޅީ 759 މީހުނެވެ. އެއީ 112 އަންހެނުންނާއި 647 ފިރިހެނުނެވެ.\nވަޒީފާ އިންޓަވިއުތައް ކުރިއަށް ގެންގޮސްފައިވަނީ މާލޭގެ އިތުރުން ޅ. ނައިފަރާއި ހދ. ކުޅުދުއްފުށީގަ އެވެ. މީގެ އިތުރުން ލ. ކައްދޫ އާއި ލ. ފޮނަދޫ އާއި ލ. ގަން އާއި ފ. ނިލަންދޫ އާއި މ. މުލީގައި އިންޓަވިއުތައް ބޭއްވި އިރު އައްޑޫސިޓީ ހިތަދޫ އާއި ފުވައްމުލައް ސިޓީ އާއި ގދ. ތިނަދޫ ގައި ވެސް އިންޓަވިއުތައް ކުރިޔަށް ގެންދިޔަ އެވެ.\nއެމްއެންޑީއެފް މާރިޔާ އަހުމަދު ދީދީ އަބްދުﷲ ޝަމާލް + ވަޒީފާ


Neymar ah coach kohdheyn Barcelona coach beynunvey | Mihaaru\nބާސެލޯނާއާ މި އަހަރުގެ ޖެނުއަރީ މަހު ހަވާލުވި ސެޓިއެން ބުނީ ކޮންމެވެސް ދުވަހަކުން ނޭމާ އަށް ކޯޗުކޮށްދިނުމުގެ ފުރުސަތު ލިބުމަށް އެދޭ ކަމަށެވެ.\n"އަހަރެމެން މި ދައްކަނީ މުޅިން އެހެން ފެންވަރެއްގެ ވާހަކަ. ނަސީބު ރަނގަޅު ކަމުން އަހަރެންގެ އެއް ހުވަފެން މިހާރު ވެސް ސީދާކުރެއްވިއްޖެ، އެއީ (ލިއޮނަލް) މެސީ އަށް ކޯޗުކޮށްދިނުން. އެކަމަކު ނޭމާ އަތުވެއްޖެ ނަމަ ވަރަށް އުފާވާނެ،" ބީން ސްޕޯޓްސްއާ ވާހަކަދައްކަމުން ސެޓިއެން ބުންޏެވެ.\nބާސެލޯނާ އިން ނޭމާ ގެނައުމުގެ މަސައްކަތް ކުރިއަށް އޮތް ޓްރާންސްފާ ބާޒާރުގައި ވެސް ކުރާނެ ކަމަށް ބެލެވެ އެވެ. އެކަމަކު ކޮވިޑް-19 އާ ގުޅިގެން ކުރިމަތިވި މާލީ ދަތިތަކަމުގެ ތެރެއިން ބޮޑު އަގެއް ހޭދަކުރުމުގެ ފުރުސަތު ކުޑަ އެވެ. ރިޕޯޓްތައް ބުނާ ގޮތުގައި ބާސެލޯނާގެ ވިސްނުން ހުރީ ކުޅުންތެރިޔަކާއި ފައިސާ ދީފައި ނޭމާ ގެންނާށެވެ.\nބާސެލޯނާގައި ނޭމާ މޮޅު ކުޅުމެއް ދެއްކީ މެސީ އާއި ލުއިސް ސުއަރޭޒްގެ ޕާޓްނާޝިޕުގަ އެވެ. މީގެ ތެރެއިން ސުއަރޭޒް މި ސީޒަން ނިމުމުން ބާސެލޯނާ ދޫކޮށްލުމުގެ ފުރުސަތު އެބައޮތެވެ. އެ ޓީމުން މިހާރު ގެންނަން މަސައްކަތްކުރާ ފޯވާޑަކީ އިންޓަ މިލާނުގެ އާޖެންޓީނާ ފޯވާޑް ލޮޓާރޯ މާޓިނޭޒެވެ.\nސުއަރޭޒް ކަކުލުގެ އޮޕަރޭޝަނެއްކޮށް ޖެނުއަރީގެ ފަހުން ނުކުޅެ އެވެ. ކޮވިޑާ ގުޅިގެން މެދުކަނޑާލާފައިވާ ސްޕެނިޝް ލީގު އަންނަ މަހު ފަށާއިރު ސުއަރޭޒަށް ކުޅެވޭނެކަމެއް އަދި ނޭގެ އެވެ. ސެޓިއެން ބުނީ ސުއަރޭޒް އަދި ފުރިހަމައަށް ފިޓްނުވާ ކަމަށެވެ.\n"އަހަރެން ދެކޭ ގޮތުގައި އޭނާ ހުރީ ރަނގަޅު ކޮންޑިޝަނެއްގައި އަދި އަންނަނީ ޓީމާ އެކު މަސައްކަތްކުރަމުން. އެކަމަކު އަހަރެމެންނަށް ފެންނަ ގޮތުގައި އޭނާގެ އިތުބާރު ކުޑަކޮށް ދަށްކޮށް އުޅެނީ،" ސެޓިއެން ބުންޏެވެ.\nމެސީގެ ހިޔަނި ފަހަތުން ދުވާނެ ކަމެއް ނެތް ކާމިޔާބެއް ނުވާނެ\nމިހާރު ހުރީ ކޮން ހިޔަންގެ ދަށުގައި.. މެސީ ހިޔަނީގައި ހުރިއިރު މޮޅަށް ކުޅުދޯ.. މިހާރު އަސްލު ކުޅުންވެސް މުދެއްކޭ


Fayaz aa Fiyaz information commissioner kamah kurimathi lavvaifi | Mihaaru\nރާއްޖެ ޓީވީގެ ކުރީގެ ސީއޯއޯ ހުސެއިން ފިޔާޒާއި އިލެކްޝަންސް ކޮމިޝަންގެ ކުރީގެ މެމްބަރު އަހުމަދު ފަޔާޒް.\nފަޔާޒާއި ފިޔާޒް އިންފޮމޭޝަން ކޮމިޝަނަރު ކަމަށް ކުރިމަތިލައްވައިފި\n29 ޖުލައި 2019 - 10:10 34 comments\nއިންފޮމޭޝަން ކޮމިޝަނަރުގެ މަގާމަށް، އިލެކްޝަންސް ކޮމިޝަންގެ ކުރީގެ މެމްބަރު އަހުމަދު ފަޔާޒް ހަސަނާއި ރާއްޖެ ޓީވީގެ ކުރީގެ ސީއޯއޯ ހުސައިން ފިޔާޒް މޫސާ ކުރިމަތިލައްވައިފި އެވެ. އެ ކޮމިޝަނަށް އައްޔަން ކުރައްވަން ރައީސް އިބްރާހިމް މުހައްމަދު ސޯލިހް އިސްކަން ދެއްވާ ލިސްޓުގައި ވެސް ފަޔާޒާއި ފިޔާޒް ވެސް ހިމެނެ އެވެ.\nއިންފޮމޭޝަން ކޮމިޝަނަރުގެ މަގާމުގައި ހުންނެވި މާވަށު ދާއިރާގެ ކުރީގެ މެމްބަރު އަބްދުލްއަޒީޒް ޖަމާލް އަބޫބަކުރުގެ މަގާމުގެ މުއްދަތު މިދިޔަ ހޯމަ ދުވަހު ވަނީ ހަމަވެފަ އެވެ. އެހެންވެ، އިންފޮމޭޝަން ކޮމިޝަންގެ މަގާމަށް ކުރިމަތިލުމުގެ ފުރުސަތު ރައީސް އޮފީހުން ހުޅުވައިލުމާ ގުޅިގެން އެ މަގާމަށް ނުވަ ބޭފުޅަކު ކުރިމަތިލެއްވި އެވެ.\nއިންފޮމޭޝަން ކޮމިޝަނަރު ކަމަށް ކުރިމަތިލެއްވި ނުވަ ބޭފުޅުންގެ ނަންތައް ރައްޔިތުންގެ މަޖިލިހަށް ފޮނުއްވި އިރު، ރައީސް އިސްކަން ދެއްވި ބޭފުޅުންގެ ތެރޭގައި ހަތަރު ބޭފުޅަކު ހިމެނެ އެވެ. ހަތަރު ބޭފުޅަކަށް ރައީސް ތާއީދު ކުރެއްވި ނަމަވެސް އިންފޮމޭޝަނަރު ކަމަށް މަޖިލިހުން ކަނޑައަޅަން ޖެހޭނީ އެންމެ ބޭފުޅެކެވެ.\nކޮމިޝަނަރު ކަމަށް ރައީސް އިސްކަން ދެއްވި ބޭފުޅުން:\n1- ހުސެއިން ފިޔާޒް މޫސާ، އަތަމާގެ ތ. ވިލުފުށި\n2- އަހުމަދު ފަޔާޒް ހަސަން، މ. ހަޒާރީވިލާ\n3- އަހުމަދު އާހިދު ރަޝީދު، ހ. ގުރުވަ\n4- ފާތުމަތު ސައުޝަން، މ. ވެންކޫވަ\nރައްޔިތުންގެ މަޖިލިހުގެ ރައީސް، ކުރީގެ ރައީސް މުހައްމަދު ނަޝީދަށް ރައީސް އިބްރާހިމް މުހައްމަދު ސޯލިހު ފޮނުއްވި ސިޓީފުޅުގައި ވަނީ އިންފޮމޭޝަނަރުގެ މަގާމަށް ކުރިމަތިލެއްވި ބޭފުޅުންގެ ތެރެއިން އެކަކު ކަނޑައަޅައި ދިނުމަށް އެދިވަޑައިގެންފަ އެވެ. އެ ސިޓީފުޅާ ގުޅިގެން އެ ނަންތައް ދިރާސާ ކުރަން މަޖިލިހުގެ ރިޔާސަތުން މިނިވަން މުއައްސަސާތަކުގެ ކޮމިޓީ އަށް ވަނީ ފޮނުވައިފަ އެވެ.\nއިންފޮމޭޝަން ކޮމިޝަނަރު ކަމަށް ކުރިމަތިލެއްވި ބޭފުޅުންގެ ތެރެއިން ފަޔާޒަކީ މިހާރު ވިލާ ކޮލެޖްގެ ޑެޕިއުޓީ ވައިސް ރެކްޓަ އެވެ. އޭނާ ވަނީ އިލެކްޝަންސް ކޮމިޝަންގެ ނައިބު ރައީސްކަން ވެސް ކުރައްވައިފަ އެވެ.\nފިޔާޒް ވަނީ ރާއްޖެ ޓީވީގެ ސީއޯއޯ ކަން ތިން އަހަރަށް ވުރެ ގިނަ ދުވަހު ކުރައްވައިފަ އެވެ. ދުވަހު ނޫސް "ހަވީރު" ގައި ވެސް މަސައްކަތް ކުރެއްވި ފިޔާޒް ވަނީ ނޫސްވެރިކަމުގައި 18 އަހަރު ހޭދަކުރައްވައިފަ އެވެ. އޭނާގެ ނޫސްވެރިކަމުގެ ހަޔާން ފެއްޓެވީ ކުރީގެ އާފަތިސް ނޫހުންނެވެ.\nއިންފޮމޭޝަން ކޮމިޝަނަރަކީ މީގެ ފަސް އަހަރު ކުރިން ފާސްކުރި، މައުލޫމާތު ހޯދައި ލިބިގަތުމުގެ ގާނޫނުގެ ދަށުން ރައްޔިތުންގެ މަޖިލީހުން އައްޔަންކުރާ މަގާމެކެވެ. އިންފޮމޭޝަން ކޮމިޝަރުގެ އޮފީހަކީ މައުލޫމާތު ހޯދައި ލިބިގަތުމުގެ ހައްގުގެ ގާނޫނުގެ ދަށުން އުފެއްދި އޮފީހެކެވެ.\nއިތުރު ލިޔުންތައް ރައްޔިތުންގެ މަޖިލިސް ރައީސް އޮފީސް މައުލޫމާތު ހޯދައި ލިބިގަތުން އިންފޮމޭޝަން ކޮމިޝަނަރު ހުސައިން ފިޔާޒް މޫސާ (އިންފޮމޭޝަން ކޮމިޝަނަރު)\nމައުލޫމާތަށް އެދުމުން އެމްޓީސީސީން ގާނޫނީ އުޒުރެއް!\nއިންފޮމޭޝަން ކޮމިޝަނަރަކު މާދަމާ ކަނޑައަޅަނީ\nމައުލޫމާތު ހޯދުން ފަސޭހަކޮށް އަވަސް ކުރާނަން: ފިޔާޒް